title: Ressu lähtee maailmalle

text: Tämä oli ensimmäinen animaatio, jossa Kaustinen esiintyi. Hahmo oli nähty sarjakuvassa ensi kerran vuonna 1967. Ressun aiempi omistaja Lila puolestaan oli esiintynyt yhdessä stripissä vuonna 1968.


title: Nikolai Naumov

text: Nikolai Ivanovitš Naumov (, 28. toukokuuta 1838 Tobolsk – 22. joulukuuta 1901 Tomsk) oli venäläinen kirjailija.


title: Nikolai Naumov

text: Nikolai Naumov syntyi virkamiesperheeseen. Hän palveli junkkerina ja opiskeli Pietarin yliopistossa, josta hänet erotettiin vuonna 1861 opiskelijalevottomuuksiin osallistumisen takia. Seuraavana vuonna hänet pidätettiin uudelleen Zemlja i volja -järjestön asiassa. Vuosina 1864–1869 Naumov työskenteli zemstvon ja valtion virkamiehenä Siperiassa. Vuosina 1869–1883 hän asui Pietarissa tutustuen Nikolai Zlatovratskin ja Gleb Uspenskin kaltaisiin narodnikkikirjailijoihin. Vuodesta 1884 Naumov työskenteli jälleen Siperiassa talonpoikaisasioiden virkamiehenä.


title: Nikolai Naumov

text: Naumovin ensimmäinen kertomus ilmestyi vuonna 1859. Kirjailijan teoksista tunnetuimpia ovat kertomuskokoelmat "Sila solomu lomit" (1874), "V tihom omute" (1881) ja "V zabytom kraju" (1882), joissa hän kuvaa realistisesti Siperian talonpoikaisväestön elämää. Ne olivat hyvin suosittuja aikansa narodnikkisivistyneistön keskuudessa.


title: Georgian jääkiekkomaajoukkue

text: Georgian jääkiekkomaajoukkue edustaa Georgiaa kansainvälisissä jääkiekko-otteluissa. Georgia on ollut IIHF:n jäsen vasta vuodesta 2009. Joukkue tavoitteli paikkaa jääkiekon 3. divisioonan maailmanmestaruuskilpailuihin vuodeksi 2013 Arabiemiraattien Abu Dhabissa. Alku ei sujunut hyvin, sillä Georgia hävisi kaikki ottelunsa ja menetti mahdollisuutensa sarjapaikkaan. Ensimmäisen virallisen kansainvälisen ottelunsa Georgia pelasi Mongoliaa vastaan, jolle se hävisi 0–6. Vuodesta 2014 lähtien Georgia on pelannut 3. divisioonassa.


title: Eiran Kisa-Veikot

text: Eiran Kisa-Veikot oli helsinkiläinen urheiluseura, jolla oli toimintaa muun muassa koripallossa sekä käsipallossa.


title: Eiran Kisa-Veikot

text: Eiran Kisa-Veikot pelasi miesten SM-sarjassa kahdentoista kauden ajan. Se oli mukana sarjan ensimmäisenä pelikautena vuonna 1939, jolloin joukkue sijoittui SM-hopealle. Seura voitti Suomen-mestaruuden kaudella 1940. Kaudella 1941 Kisa-Veikot voitti SM-hopeaa. Viimeisen SM-mitalin joukkue saavutti kaudella 1945, jolloin seura voitti SM-pronssia.


title: Eiran Kisa-Veikot

text: Naisten SM-sarjassa Kisa-Veikot pelasi viiden kauden ajan. Seura voitti SM-kultaa vuosina 1945 sekä 1949. Lisäksi joukkue sijoittui SM-hopealle kaudella 1948.


title: Eiran Kisa-Veikot

text: Kisa-Veikot pelasi käsipallon SM-sarjassa kaiken kaikkiaan kolme kautta. Seura ei saavuttanut kuitenkaan SM-mitaleita.


title: Ronald Stretton

text: Ronald Charles "Ron" Stretton (13. helmikuuta 1930 Epsom, Surrey – 12. marraskuuta 2012 Toronto, Kanada) oli brittiläinen ratapyöräilijä ja olympiamitalisti.


title: Ronald Stretton

text: Stretton kuului Ison-Britannian 4 km:n takaa-ajojoukkueeseen Helsingin kesäolympialaisissa 1952. Joukkue saavutti olympiapronssia Italian ja Etelä-Afrikan joukkueiden jälkeen.


title: Ronald Stretton

text: Stretton muutti Kanadaan vuonna 1955 ja sai maan kansalaisuuden vuonna 1978. Hänellä oli vaimo ja kolme lasta. Stretton kuoli Torontossa 12. marraskuuta 2012, 82-vuotiaana.


title: Jan Hannelius

text: Jan Hannelius (7. joulukuuta 1916 Oulu – 7. maaliskuuta 2005 Kangasala) oli shakkitehtävien laatija sekä merkittävä tehtäväshakin järjestömies. Hän sai "kansainvälisen tehtävämestarin" arvonimen vuonna 1977.


title: Jan Hannelius

text: Jan Hannelius syntyi Oulussa. Hän isänsä oli oppikoulun rehtori. Nuori Jan oppi shakin siirrot isoäidiltään 4-vuotiaana. Hanneliuksen serkku Harras Heikinheimo oli kohtalainen shakinpelaaja. Hannelius pelasi nuorena serkkuaan vastaan, mutta koska hän ei onnistunut voittamaan tätä, hänen mielenkiintonsa siirtyi tehtäväshakin puolelle.


title: Jan Hannelius

text: Hannelius kirjoitti ylioppilaaksi vuonna 1935. Seuraavana vuonna hän muutti Helsinkiin, jossa aloitti oikeustieteen opinnot Helsingin yliopistossa. Hän liittyi pian Helsinkiin muutettuaan Suomen Tehtäväniekkojen jäseneksi. Hän kävi usein myös "Suomalaisen Shakkikerhon" (SSK) peli-illoissa. Talvisodan syttyminen marraskuussa 1939 keskeytti opinnot ja Hannelius liittyi armeijaan. Sotien aikana hän palveli upseerina. Sodan päätyttyä hän jäi puolustusvoimien palvelukseen, josta jäi eläkkeelle vuonna 1947. Sotilasarvoltaan hän oli majuri. Armeijan palveluksesta erottuaan Hannelius opiskeli kauppatiedettä Åbo Akademissa.


title: Jan Hannelius

text: Hannelius laati pitkän uransa aikana yli 1 000 shakkitehtävää. Hän laati jo 15-vuotiaana vuonna 1932 ensimmäiset shakkitehtävänsä, jotka julkaistiin "Suomen Shakissa" ja Hufvudstadsbladetissa. Hanneliuksen tuotanto koostui pääasiassa kaksi- ja kolmisiirtoisista mattitehtävistä, joiden alalla Hannelius oli aikanaan maailman huippulaatijoita. Hän laati kuitenkin myös monisiirtoisia mattitehtäviä, apu- ja itsematteja sekä lopputehtäviä. Hän sai kansallisen tehtävämestarin arvonimen jo vuonna 1951. Kansainvälisten valioluokan shakkitehtävien kokoelmissa eli FIDE-albumeissa Hanneliukselta julkaistiin yhteensä 47 tehtävää. Niiden perusteella hänelle myönnettiin kansainvälisen tehtävämestarin arvonimi vuonna 1977.


title: Jan Hannelius

text: Hannelius sai vanhuusiällään aivoinfarktin, josta seurasi halvaus. Hän kuitenkin toipui täysin ja kykeni jatkamaan tehtävien laadintaa. Hanneliuksen laatima viimeinen 3 siirron mattitehtävä ilmestyi postuumina Suomen Shakissa 4/2005.


title: Jan Hannelius

text:
Jan Hannelius oli tehtävien laadinnan ohella myös tehtävätuomari. Hän sai kansainvälisen tehtävätuomarin arvonimen vuonna 1957. Hänen pätevyysalueensa olivat kaksi- ja kolmisiirtoiset mattitehtävät.
Jan Hannelius
1. p. Johannes Öhquist MT 1950


title: Jan Hannelius

text:
kolmen (3) siirron matti
Ratkaisu:


title: Jan Hannelius

text:
1.e4! (uhkaa 2.Tb1 ja 3.Df1#)
1.-Rd8 2.Rxf3 ja 3.Rh4#;
1.-Rd6 2.Rxd3 ja 3.Rf4#;
1.-Rc5 2.Rc4 ja 3.Re3#
Houkutukset: "1. exd3? Rd6!, 1. exf3? Rd8!, 1. e3? Rc5"!


title: Jan Hannelius

text: Houkutukset kumoutuvat siihen, että valkea sotilas on oman ratsun tiellä.


title: Jan Hannelius

text: Ratkaisussa ja houkutuksissa esiintyy teema valkoinen sotilaspoika eli "albino", mikä tarkoittaa, että valkoinen sotilas tekee eri muunnelmissa kaikki neljä mahdollista siirtoaan (e3, exf3, exd3 ja e4).


title: Jan Hannelius

text: Hanneliuksesta tuli Leo Valven jälkeen vuonna 1953 Suomen Tehtäväniekkojen puheenjohtaja, mutta hän hoiti tehtävää vain vuoden. Vuonna 1955 hänet valittiin ST:n ulkoasiainsihteeriksi. Tässä tehtävässä hän alkoi systemaattisesti kehittää Suomen kansallisen tehtäväshakkiyhdistyksen (ST) suhteita alan kansainvälisiin toimielimiin. Aluksi hän toimi välitysmiehenä "International Problem Boardissa" (IPB). IPB:n yhteyksien kautta hänet kutsuttiin tarkkailijaksi maailman tehtäväniekkojen kongressiin Piraniin vuonna 1958. Piranin kongressissa perustettiin maailman shakkiliiton FIDE:n pysyvä tehtäväshakillinen toimikunta (PCCC). Nykyisin organisaatio tunnetaan nimellä "World Federation for Chess Composers" (WFCC). Suomi oli aluksi sen tarkkailijajäsen, mutta liittyi vuonna 1966 vakinaiseksi jäseneksi. Jo seuraavana vuonna Suomi organisoi Tampereella maailman tehtäväshakin kongressin. Hanneliuksella oli merkittävä osuus tapahtuman järjestelyissä.


title: Jan Hannelius

text: Hanneliuksen arvostus maailmalla kasvoi tasaisesti. Vuosina 1972–1974 hänen johdettavakseen uskottiin I kansainvälinen laadintakilpailu. Vuonna 1974 hänet valittiin PCCC:n (nyk. WFCC) presidentiksi eli puheenjohtajaksi ja tätä tehtävää hän hoiti aina vuoteen 1986 asti. Puheenjohtajana Hannelius kehitti järjestön toimintaa. Toimikauden jälkeen hänet valittiin järjestön kunniapuheenjohtajaksi.


title: Jan Hannelius

text: Vuonna 1967 Hannelius oli mukana perustamassa ST:n Pirkanmaan alaosastoa. Hän toimi sen puheenjohtajana vuodesta 1967 aina kuolemaansa (2005) saakka.


title: Jan Hannelius

text: Jan Hanneliuksen mukaan on tehtäväshakissa nimetty "Hannelius-teema". Se sai nimensä vuonna 1970, jolloin shakkitehtävälehti Thémes-64 järjesti teemasta laadintakilpailun. Se on eräs tunnetuimpia shakkitehtävien teemoja. Sen ensiesitys tapahtui vuonna 1929 Bruno Sommerin kaksisiirtoisessa mattitehtävässä. Hannelius itse käytti nimikkoteemaansa vuonna 1950. Systemaattisesti teemaan liittyviä tehtäviä on laadittu 1960-luvulta lähtien.


title: Jan Hannelius

text: Hanneliuksella oli pitkä ja monipuolinen ura kirjailijana ja toimittajana. Hän toimi "Suomen Shakin" toimittajana vuosina 1949-1951. Ensimmäisellä toimittajakaudellaan hän solmi monet niistä kansainvälisistä kontakteista, joiden ansiosta hän loi pohjan myöhemmin alkaneelle uralleen kansainvälisissä tehtävissä. Hannelius vastasi sittemmin Suomen Shakin tehtäväpalstan toimituksesta vuosina 1972–1985. Sen ohella hän toimitti Vilho Somerpuun jälkeen "Aamulehden" shakkipalstaa vuosina 1979–1993.


title: Jan Hannelius

text: Vuonna 1984 Hannelius julkaisi teoksen "100 år finländska miniatyrer". Teos esittelee suomalaisten laatimia enintään 7-nappulaisia miniatyyritehtäviä. Teoksen jatko-osa "512 finländska miniatyrer" ilmestyi vuonna 1992.


title: Eeltje Visserman

text: Eeltje Visserman (24. tammikuuta 1922 – 23. maaliskuuta 1978) oli hollantilainen shakkitehtävien laatija. Hän sai tehtäväshakin suurmestarin arvonimen ensijaossa vuonna 1972 yhtenä neljästä ensimmäisestä laatijasta, joille arvonimi myönnettiin..


title: Eeltje Visserman

text: Siviilityönsä Visserman suoritti Hollannin asunto- ja rakennusminisrteriön virkamiehenä. Shakkitehtävien laatijana Visserman tunnetaan lähinnä kaksi- ja kolmisiirtoisista mattitehtävistään. Tällä alueella hänet haastoi saman sukupolven laatijoista vain neuvostoliittolainen Lev Loshinski. Visserman laati menestyksellisesti myös satushakin tehtäviä. Visserman laati yli 800 tehtävää. Hän toimi laatimisen myös tuomarina laadintakilpailuissa. Tunnustuksena siitä hän sai kansainvälisen tehtävätuomarin arvonimen vuonna 1958.


title: Eeltje Visserman

text: Vuosina 1957–1970 Visserman oli hollantilaisen tehtävälehti "Probleembladin" päätoimittaja. Hän julkaisi vuonna 1964 teoksen "64 Nederlandse componisten", jossa on kaikkiaan 64 hollantilaisen laatijan lyhyt elämäkerta ja näytetehtäviä heidän tuotannostaan. Visserman kuoli pitkään sairastettuaan Haagissa 23. maaliskuuta 1978.


title: Australia (täsmennyssivu)

text: Australia viittaa seuraaviin:


title: Zack Zero

text: Zack Zero on Crocodile Entretainmentin kehittämä 2.5D tasohyppelypeli, joka julkaistiin tammikuussa 2012.


title: Zack Zero

text: Pelissä pelaajan on tarkoitus auttaa Zack Zeroa pelastamaan hänen kumppaninsa "Marlene" pahalta "Zulrogilta", joka haluaa vaihtaa hänet ainutlaatuiseen materiaaliin nimeltä "Kelestinia".


title: Yamasa Digi World DX

text: Yamasa Digi World DX on Yamasa Entertainmentin kehittämä ja julkaisema ajopeli, joka julkaistiin PlayStation 3:lle vuonna 2007. Peli perustuu "Moeyo! Kung Fu" -sarjaan. Pelissä on neljä eri muotoa, joissa voi testata eri taitoja.


title: Lev Lošinski

text: Lev Iljitš Lošinski (, 17. tammikuuta 1913 – 19. helmikuuta 1976) oli neuvostoliittolainen shakkitehtävien laatija. Hänet luetaan yhdeksi kaikkien aikojen huomattavimmista laatijoista. Erityisesti kolmisiirtoisten mattitehtävien laatijana hän oli eräs maailman merkittävin laatija. Hän sai tehtäväshakin suurmestarin arvonimen vuonna 1972 .


title: Lev Lošinski

text:
Siviiliammatiltaan lukion opettajana toiminut Lošinski oli laatijana erikoistunut kolmisiirtoisiin mattitehtäviin. Monet hänen tehtävistään ovat hienoja ja vaikeita ratkaista, mutta samalla rakenteeltaan selväpiirteisiä. Brittiläinen laatija R. C. O. Matthews (1927–2010) kirjoitti aikanaan Lošinskista: ”Sen, minkä hän teki, hän teki paljon paremmin ja syvällisemmin kuin aiemmin oli tehty. Lopputulos oli aina perustehtävä, jollaista ei kuitenkaan ollut aiemmin saavutettu.”
Lošinski voitti tehtävillään useita palkintoja laadintakilpailuissa. Esimerkiksi yhdeksässä ensimmäisessä Neuvostoliiton laadintamestaruuskisoissa aikavälillä 1945–1968 Lošinski voitti kolmisiirtoisten mattien kilpailun joka kerta. Lisäksi hän voitti kaksisiirtoisten mattitehtävien sarjan 2. (1947–1948), 3. (1949–1953), 4. (1953–1955) ja 6. (1959–1961) Neuvostoliiton laadintamestaruuskisoissa. Hän voitti myös monisiirtoisten sarjan 8. NL:n laadintakilpailussa (1965–1966). Laatimisen ohella Lošinski myös toimi tuomarina laadintakilpailuissa. Hän sai vuonna 1956 kansainvälisen tehtävätuomarin arvonimen.


title: Lev Lošinski

text: Jakov Vladimirovin, Rafael Kofmanin ja Jevgeni Umnovin kirjoittama teos "Grossmeister šahmatnoi kompozitsii" (1980) sisältää Lošinskin elämäkerran ja yli 500 hänen laatimaansa shakkitehtävää.


title: Koskienergia

text: Koskienergia Oy on vesivoimalla sähköä tuottava yhtiö. Sen omistavat Etelä-Savon Energia, Äänekosken Energia ja Kuoreveden Sähkö. Yhtiön pääkonttori on Äänekoskella.


title: Koskienergia

text: Koskienergia Oy:n ja sen tytäryhtiön (Koskienergia Koskivoima Oy) hallinnassa on 30 pienvoimalaitosta eri puolilla Suomea. Näistä 14 laitosta siirtyivät Koskienergian hallintaan helmikuussa 2012 Fortumilta.


title: Koskienergia

text: Koskienergian vesivoimalaitokset ovat vesistöittäin seuraavat:


title: Delhin joukkoraiskaustapaus

text: Delhin joukkoraiskaustapaus tapahtui 16. joulukuuta 2012, kun 23-vuotias naisopiskelija joukkoraiskattiin väkivaltaisesti Intian pääkaupungissa Delhissä. Tapauksen tultua julkisuuteen tuhansia ihmisiä osoitti mieltään viranomaisia vastaan ja syntyi väkivaltaisia mellakoita, joissa vaadittiin naisiin kohdistuvan väkivallan tehokkaampaa torjumista.


title: Delhin joukkoraiskaustapaus

text: Raiskauksen uhriksi joutunut nainen kuoli saamiinsa vammoihin Singaporen sairaalassa 29. joulukuuta 2012.


title: Delhin joukkoraiskaustapaus

text: Tapauksen johdosta pidätettiin viisi miestä, jotka on asetettu syytteeseen raiskauksesta ja murhasta.


title: She’s a Rainbow

text: ”She’s a Rainbow” on The Rolling Stones -yhtyeen musiikkikappale vuonna 1967 julkaistulta albumilta "Their Satanic Majesties Request". Se julkaistiin lisäksi singlenä muun muassa Yhdysvalloissa, jolloin se nousi Billboard Hot 100 -listan sijalle 25. Yhtyeen kotimaassa Britanniassa se jätettiin julkaisematta.


title: She’s a Rainbow

text: Kappale äänitettiin Lontoon Olympic Studiosissa 10. toukokuuta 1967. Kitaraosuuksista vastasi Keith Richards Brian Jonesin soittaessa mellotronia. Jousi- ja puhallinsovituksesta vastasi parhaiten Led Zeppelin -yhtyeen basistina ja kosketinsoittajana tunnettu John Paul Jones.


title: She’s a Rainbow

text: ”She’s a Rainbow” on Rolling Stonesille harvinaisen puhdas rakkauslaulu. Yhtyeen naisista kertovat laulut ovat usein tyyliltään seksuaalisempia.


title: She’s a Rainbow

text: Kappale ilmestyi ensimmäisen kerran 8. joulukuuta, jolloin yhtyeen "Their Satanic Majesties Request" -studioalbumi julkaistiin Britanniassa. Yhdysvalloissa levy ilmestyi päivää myöhemmin. Lisäksi London Records julkaisi sen singlenä Yhdysvalloissa 23. joulukuuta 1967. B-puolella oli samalle albumille kuulunut ”2000 Light Years from Home”. ”She’s a Rainbow” ylsi Billboard-listan 25. sijalle vuonna 1968.


title: She’s a Rainbow

text: Yhdysvaltojen lisäksi ”She’s a Rainbow” ilmestyi monessa muussakin maassa. Se julkaistiin lukuisissa Euroopan valtioissa sekä muun muassa Kanadassa, Australiassa ja Japanissa. Kappale menestyi etenkin Alankomaissa, missä se nousi listan kakkoseksi. Sveitsissä sijoitus oli pykälää heikompi. Vuonna 2007 kappale ylsi Tanskassa uudelleenjulkaisuna sijalle 25.


title: She’s a Rainbow

text: ”She’s a Rainbow” kuului Rolling Stonesin konserttiohjelmistoon vuosina 1997–98. Vuonna 1999 Apple käytti kappaletta tv-mainoksissaan, joissa mainostettiin iMac-tietokoneita.


title: Kansainvälinen tehtävämestari

text: Kansainvälinen tehtävämestari eli "laadinnan kansainvälinen mestari" on tehtäväshakin suurmestarin jälkeen toiseksi korkein tehtäväshakissa ansioista shakkitehtävien laatimisessa myönnettävä kansainvälinen arvonimi.


title: Kansainvälinen tehtävämestari

text: Kansainvälisen tehtävämestarin arvonimen myöntää nykyisin maailman tehtäväshakkijärjestö ("World Federation for Chess Compositions", WFCC). Aiemmin WFCC oli nimeltään FIDE:n pysyvä tehtäväshakillinen toimikunta (PCCC) ja se toimi maailman shakkijärjestön (FIDE) alaisuudessa. Se irtautui itsenäiseksi järjestöksi ja muutti nimensä WFCC:ksi vuonna 2010.


title: Kansainvälinen tehtävämestari

text: Kansainvälisen tehtävämestarin arvon saamiseksi vaaditaan FIDE-albumeissa julkaistuista tehtävistä vähintään 25 pistettä. Pisteitä jaetaan siten, että lopputehtävästä saa 1,67 pistettä ja muista tehtävistä yhden pisteen.. Mikäli tehtävällä on useampi laatija, tehtävästä saatava pistemäärä jaetaan tasan laatijoiden kesken..


title: Kansainvälinen tehtävämestari

text: Laadinnan kansainvälisen mestarin arvo on myönnetty vuoden 2012 loppuun mennessä kaikkiaan 186 henkilölle. Kuten tehtäväshakin suurmestarin titteli, myös kansainvälisen tehtävämestarin arvonimi voidaan myöntää vanhoista ansioista myös postuumina, mikäli FIDE-albumien pistevaatimus täyttyy.


title: Kansainvälinen tehtävämestari

text: Ensimmäisenä laadinnan kansainvälisen mestarin arvon saivat vuonna 1959 André Chéron (1895–1980), Arnoldo Ellerman (1893–1969), Aleksandr Herbstmann (1900–1982), Jan Hartong (1902–1987) ja Cyril S. Kipping (1891–1964). Suomesta arvonimen ovat saaneet :


title: Yakuza 4

text: Yakuza 4 () on Segan julkaisema ja CS1 Teamin kehittämä toiminta-seikkailu. Peli julkaistiin ainoastaan PlayStation 3:lle 24. heinäkuuta 2009.


title: Yakuza 4

text: Peli on jatko-osa Yakuza 3:lle. Pelin jatko-osa on Yakuza 5.


title: Yakuza 4

text: Peli sai Excellence Japan Game Awardsin vuonna 2010.


title: Yakuza 4

text: Pelissä on neljä pelaajan ohjaamaa päähenkilöä, joita ohjataan tarinan eri vaiheissa: Shun Akiyama, Taiga Saejima, Kazuma Kiryu ja Masayoshi Tanimura.


title: Hogs of War

text: Hogs of War on Infogramesin kehittämä ja julkaisema strategiapeli. Peli on julkaistu vuonna 2000 PlayStationille ja Windowsille.


title: Hogs of War

text: Peli nimensä mukaisesti soditaan possuilla. Pelissä soditaan fiktiivisellä sian näköisellä mantereella, jonka eri osia hallitsevat eri osapuolet. Pelin osapuolia ovat mm. Yhdysvallat, Iso-Britannia, Ranska, Saksa, Venäjä ja Japani. Peliä voi pelata joko yksinpelinä tai multiplayerinä. Peli muistuttaa pelattavuudeltaan Wormsia. Pelin kuluessa pelaaja voi kehittää hahmojaan voimakkaimmiksi sotilaasta aina heroksi asti.


title: Hvalseyn kirkko

text: Hvalseyn kirkko () on nykyisin raunioina oleva vanha skandinaavien perustama kirkko, joka sijaitsee Grönlannissa lähellä Qaqortoqia. Kirkon lähellä oli myös Hvalseyn asuinpaikka. Kirkossa vuonna 1408 pidetyt häät ovat viimeinen todiste, että Grönlannissa asui tuohon aikaan norjalaista ja islantilaista alkuperää olevia ihmisiä.


title: Dizzy

text: Dizzy oli suomalainen, Lappeenrannassa perustettu melodinen hard rock -yhtye, joka on saanut vaikutteita myös j-popista. Yhtye julkaisi ensimmäisen albuminsa, "Bang Bang Bang" 16. toukokuuta 2007. Yhtye sai alkunsa Lappeenrannan bändikoulusta. Vuonna 2005 yhtye solmi pitkän levytyssopimuksen Warner Musicin kanssa. Yhtyeen ensimmäiseksi ja ainoaksi singleksi jäi ”One Good Reason”.


title: Dizzy

text: Laulaja Satu Hovi julkaisi vuonna 2015 soolosinglen artistinimellä "Satutin".


title: Vadim Abdrašitov

text: Vadim Jusupovitš Abdrašitov (, 19. tammikuuta 1945 Harkova) on venäläinen elokuvaohjaaja. Kansallisuudeltaan hän on tataari.


title: Vadim Abdrašitov

text: Vadim Abdrašitov syntyi upseeriperheeseen. Hän opiskeli Alma-Atan rautatieteknikumissa ja Moskovan fysikaalis-teknisessä sekä kemiallis-teknologisessa instituutissa. Vuonna 1970 hän hakeutui Neuvostoliiton elokuvainstituuttiin, jonka ohjaajalinjalla hän opiskeli Mihail Rommin ja Lev Kulidžanovin johdolla. Abdrašitovin diplomityö, satiirinen lyhytelokuva "Ostanovite Potapova!" (”Pysäyttäkää Potapov!”, 1974) sai osakseen paljon kiitosta ja Juli Raizman kutsui hänet töihin Mosfilmille.


title: Vadim Abdrašitov

text: Abdrašitovin esikoisohjaus, Aleksandr Mindadzen käsikirjoitukseen perustuva "Slovo dlja zaštšity" (”Puolustuksen puheenvuoro”) julkaistiin vuonna 1976. Miehet työskentelivät yhdessä myös jatkossa. Heidän yhteiskunnallisiin ja moraalis-eettisiin kysymyksiin keskittynyt tuotantonsa koetteli sallitun rajoja, mutta vain "Ohota na lis" (”Ketunmetsästys”, 1980) johti ohjaajan erottamiseen joksikin aikaa Mosfilmiltä. Abdrašitovin elokuvat ovat olleet suosittuja sekä kriitikkojen että suuren yleisön keskuudessa.


title: Vadim Abdrašitov

text: Abdrašitoville myönnettiin Venäjän kansantaiteilijan arvonimi vuonna 1992. Hän on saanut Neuvostoliiton valtionpalkinnon (1991) ja joukon muita palkintoja. Ohjaaja on Venäjän elokuva-akatemia Nikan varapresidentti ja elokuvainstituutin professori. Hän asuu ja työskentelee Moskovassa.


title: Baltoslaavilainen kantakieli

text: Baltoslaavilainen kantakieli on rekonstruoitu kantakieli, joka polveutuu indoeuroppalaisesta kantakielestä ja josta kaikki myöhemmät baltoslaavilaiset kielet eli balttilaiset kielet ja slaavilaiset kielet polveutuvat. Baltoslaavilaisesta kantakielestä polveutuneita kieliä ovat esimerkiksi latvia, liettua, puola ja venäjä.


title: Baltoslaavilainen kantakieli

text: Baltoslaavilaisesta kantakielestä ei ole säilynyt kirjoituksia, mutta kieli on rekonstruoitu käyttämällä vertailevaa menetelmää. On useita isoglosseja, jotka ovat balttilaisissa kielissä ja slaavilaisissa kielissä yhteisiä. Näitä on esimerkiksi fonologiassa, morfologiassa ja aksentologiassa.


title: Travis Ganong

text: Travis Ganong (s. 14. heinäkuuta 1988) on yhdysvaltalainen alppihiihtäjä, joka edustaa Squaw Valley Ski Teamia.


title: Travis Ganong

text: Garmisch-Partenkirchenin MM-kilpailuissa 2011 Ganong sijoittui supersuurpujottelussa 18:nneksi ja syöksylaskussa 24:nneksi. Sotšin olympialaisissa 2014 hän sijoittui syöksylaskussa viidenneksi ja supersuurpujottelussa 23:nneksi. Vailin / Beaver Creekin MM-kilpailuissa 2015 Ganong saavutti hopeaa syöksylaskussa. Sankt Moritzin MM-kilpailuissa 2017 hän sijoittui supersuurpujottelussa 14:nneksi.


title: Travis Ganong

text: Alppihiihdon maailmancupissa Ganong kilpaili ensimmäisen kerran Lake Louisen syöksylaskussa marraskuussa 2009. Ensimmäiset maailmancupin pisteensä hän saavutti Kvitfjellin supersuurpujottelussa maaliskuussa 2010 oltuaan 28:s. Kymmenen parhaan joukkoon hän pääsi ensimmäisen kerran joulukuussa 2012 oltuaan Val Gardenan syöksylaskussa kymmenes. Ensimmäisen palkintokorokesijoituksensa hän saavutti Kvitfjellin syöksylaskussa helmikuussa 2014 oltuaan kolmas. Ensimmäisen voittonsa hän otti Santa Caterinan syöksylaskussa joulukuussa 2014. Kaudella 2015–2016 Ganong oli kolmas Lake Louisen syöksylaskussa. Tammikuussa 2017 hän voitti Garmisch-Partenkirchenin syöksylaskun.


title: Dalianin satama

text: Dalianin satama (, LOCODE: CN DXG tai CN DLC) on Kiinan koillisosassa sijaitsevan Liaoningin maakunnan miljoonakaupunki Dalianin merisatama Keltaisenmeren rannalla.


title: Dalianin satama

text:
Dalianin sataman kautta kulki amerikkalaisen satamajärjestön maailmantilaston mukaan vuonna 2010 yhteensä 200,0 miljoonaa tonnia rahtia; satama ylsi järjestön mukaan tuolloin maailman 14. suurimmaksi satamaksi.Tämä arvio saattaa kuitenkin olla rahtimäärän osalta virheellinen. Esimerkiksi Euroopan suurimman sataman eli Rotterdamin sataman satamalistalla Dalian oli vuosina 2010 ja 2011 jo 8. sijalla, rahtimäärän kohotessa vuonna 2010 yhteensä 300,8 miljoonaan ja 2011 kaikkiaan 338,0 miljoonaan tonniin.
Kiinan liikenneministeriön virallisiin 2010 satamatilastoihin pohjautuvan arvion mukaan vuonna 2010 sataman rahdista 62 prosenttia edusti kuivabulkkia ja yleisrahtia, 20 prosenttia nestebulkkia ja 18 prosenttia konttiliikennettä. Arvio myös tukee hollatilaislähdettä sataman rahtimääristä. Dalian on merkittävä öljynjalostuksen ja kemianteollisuuden paikkakunta. Konttiliikenteessä Dalianin satama oli vuoden 2010 konttimäärällä 5 242 kTEU amerikkalaisen satamajärjestön maailmantilaston 21. sijalla.


title: Curse III: Blood Sacrifice

text: Curse III: Blood Sacrifice (myös nimillä "Panga" ja "Witchcraft") on vuonna 1991 julkaistu Sean Bartonin ohjaama ja käsikirjoittama brittiläinen kauhuelokuva, jonka pääosissa ovat Christopher Lee ja Jenilee Harrison. "Curse III: Blood Sacrifice" on elokuvien "Curse" (1987) ja "" (1989) jatko-osa.


title: Curse III: Blood Sacrifice

text: Elokuvan tuotti Christopher Coy Blue Rock Filmsille. Kauhuelokuva julkaistiin Yhdysvalloissa videolle 10. toukokuuta vuonna 1991.


title: Curse III: Blood Sacrifice

text: "Curse III: Blood Sacrifice" kertoo heimon noitatohtorista, joka kutsuu maan päälle demonin tappamaan eurooppalaisia 1950-luvun Afrikassa.


title: Pat Welsh

text: Pat Welsh (s. 11. helmikuuta 1915 – 26. tammikuuta 1995) oli yhdysvaltalainen ääninäyttelijä. Hän teki ääniroolin elokuvassa "E.T.", jossa hän toimii avaruusolento E.T:n äänenä. E.T-nuken sisällä on jalaton ihminen, joka kävelee käsillään. Welsh poltti kaksi askia tupakkaa päivässä, josta aiheutui hänen käheä äänensävynsä, josta "E.T."-elokuvan äänisuunnittelija Ben Burt piti. Welsh käytti yhdeksän ja puoli tuntia E.T.:n repliikkien äänittämiseen. Palkkaa hän sai työstään 380 dollaria.


title: Pat Welsh

text: Hänellä on äänirooli myös elokuvassa "Jedin paluu".


title: Paha päivä

text: Paha päivä ("Changing Lanes") on vuonna 2002 ensi-iltansa saanut Roger Michellin ohjaama elokuva, jonka pääosissa nähdään Ben Affleck ja Samuel L. Jackson.


title: Tyttären talossa (elokuva)

text: Tyttären talossa ("The Mother") on vuonna 2003 ensi-iltansa saanut Roger Michellin ohjaama elokuva.


title: Li Keqiang

text: Li Keqiang (pinyin: "Lĭ Kèqiáng"; s. 1. heinäkuuta 1955) on kiinalainen poliitikko. Li valittiin pysyväiskomitean kakkospaikalle marraskuussa 2012. Kansankongressi nimitti odotusten mukaisesti Lin maan uudeksi pääministeriksi 15. maaliskuuta 2013. Li seuraa tehtävässä Wen Jiabaoa. Kansankongressin lähes 3 000 edustajaa kokoontui Pekingiin äänestämään Lin nimityksestä pääministeriksi. Äänestys oli pitkälti muodollisuus.


title: Kabuto (elokuva)

text: Kabuto (myös nimillä "Journey of Honor" ja "Shogun Warrior") on Gordon Hesslerin ohjaama japanilais-yhdysvaltalais-brittiläinen toiminta-/seikkailuelokuva vuodelta 1991. Toimintaseikkailun pääosissa ovat Shō Kosugi, David Essex ja Christopher Lee.


title: Kabuto (elokuva)

text: "Kabuto" sijoittuu 1600-luvun Japaniin, jossa Tokugawa Ieyasu (Toshirō Mifune) lähettää luotettavimman samurainsa Daigoro Mayedan (Shō Kosugi) ja hänen poikansa Yourimunen Espanjaan. Heidän olisi tarkoitus hankkia 5000 muskettia, mutta matka on vaarallinen ja on monia, jotka juonittelevat heitä vastaan. Kun Mayedat saapuvat Espanjaan, mikään ei mene odotetulla tavalla...


title: Kabuto (elokuva)

text: Elokuvan pääosaa esittävä Kosugi toimi myös elokuvan käsikirjoittajana Nelson Giddingin kanssa ja tuottajana Ken Fujiyaman kanssa.


title: Kabuto (elokuva)

text: "Kabuto" kuvattiin Japanissa ja silloisessa Jugoslaviassa 10 miljoonan dollarin budjetilla.


title: Kabuto (elokuva)

text: David Essex sai kuvausten aikana vakavan silmävaurion kuvatessaan toimintakohtausta.


title: Kabuto (elokuva)

text: "Kabuto" sai ensi-iltansa Japanissa, Tokiossa 27. huhtikuuta vuonna 1991. Elokuvan maanlaajuinen ensi-ilta Japanissa oli vuonna 1992. Yhdysvalloissa elokuva ei päässyt teatterilevitykseen, mutta se julkaistiin videolle 27. elokuuta vuonna 1992.


title: Kabuto (elokuva)

text: Elokuva on julkaistu myös DVD:lle.


title: Luettelo FC Jazzissa pelanneista jalkapalloilijoista

text: Tämä luettelo sisältää FC Jazzin (1992–2004) sekä sen edeltäjän Porin Pallo-Tovereiden (1984–1988, 1991) joukkueissa Suomen korkeimmalla sarjatasolla SM-sarjassa ja Veikkausliigassa esiintyneet pelaajat.


title: Raga rock

text: Raga rock on musiikkigenre, joka sisältää vahvoja vaikutteita eteläaasialaisesta musiikista. Tämä ilmenee joko kappaleen rakenteessa, sointivärissä tai siinä käytetyissä soittimissa, joita soitetaan tavanomaisempien instrumenttien rinnalla. Esimerkiksi sitar ja tabla ovat yleisiä raga rockissa käytettyjä soittimia.


title: Raga rock

text: Raga rockin syntymäajankohdaksi on katsottu vuosi 1965, jolloin brittiläinen The Yardbirds levytti kappaleen ”Heart Full of Soul”. Se oli ilmeisesti ensimmäinen kerta, kun rock-kappaleessa käytettiin sitaria, vaikkakaan kyseistä versiota ei julkaistu lähes 20 vuoteen. Singlenä heinäkuussa 1965 julkaistussa versiossa Jeff Beck imitoi kitarallaan sitarin ääntä. Myöhemmin samana vuonna intialaisvaikutteisia julkaisuja tekivät myös niin ikään brittiläiset The Kinks- ja The Beatles -yhtyeet.


title: Heini Kärkkäinen

text: Heini Talvikki Kärkkäinen (s. 10. tammikuuta 1966 Kitee) on suomalainen pianisti ja pianopedagogi. Hän opiskeli pianonsoittoa aluksi Jyväskylässä Dmitry Hintzen oppilaana ja vuodesta 1984 lähtien Sibelius-Akatemiassa Liisa Pohjolan johdolla. Hän valmistui taiteen maisteriksi vuonna 1991. Täydentäviä opintoja Kärkkäinen on hankkinut muun muassa Jacques Rouvierilta Pariisissa ja Ralf Gothónilta. Hän on Tampereen ammattikorkeakoulun pianonsoiton yliopettaja.


title: Heini Kärkkäinen

text: Kärkkäinen on konsertoinut runsaasti sekä Suomessa että ulkomailla eri puolilla Eurooppaa ja Yhdysvalloissa. Kotimaassaan hän on esiintynyt laajasti suomalaisorkestereiden solistivieraana, muun muassa Radion sinfoniaorkesterin, Helsingin kaupunginorkesterin, Turun filharmonisen orkesterin, Tapiola Sinfoniettan, Sinfonia Lahden ja Avanti!n konserteissa. Kärkkäistä arvostetaan myös kamarimuusikkona, ja hän on ollut muun muassa Kuhmon kamarimusiikin vakiovieraita. Hänet on kutsuttu esittämään useiden kamarimusiikki- ja orkesteriteosten kantaesityksiä, muun muassa Mikko Heiniön, Olli Koskelinin ja Aulis Sallisen sävellyksiä.


title: Heini Kärkkäinen

text: Kärkkäinen on tehnyt useita levytyksiä Ondine-levymerkille.


Itävallan kansanäänestys asevelvollisuudesta oli 20. tammikuuta 2013 Itävallassa järjestetty kansanäänestys asevelvollisuuden tulevaisuudesta. Kansanäänestyksessä päätettiin säilytetäänkö asevelvollisuus vai perustetaanko maahan ammattiarmeija. 59,7 prosenttia kannatti asevelvollisuuden säilyttämistä ja 40,3 vastusti. Hallituspuolueista sosiaalidemokraatit haluavat kehittää puolustusvoimia kohti ammattiarmeijaa, konservatiivinen kansanpuolue toivoo asevelvollisuuden säilyttämistä ainakin jossain muodossa. Puolueet sopivat, että kansanäänestyksen tulos on sitova.


title: Gideon Fontell

text: August Gideon Fontell (11. kesäkuuta 1854 Kristiinankaupunki – 16. elokuuta 1938 Helsinki) oli suomalainen virkamies ja historioitsija.


title: Gideon Fontell

text: Gideon Fontellin vanhemmat olivat kauppias Isak August Fontell ja Albertina Snellman ja puoliso vuodesta 1886 Gertrud Maria Solin. Fontell tuli ylioppilaaksi 1872 ja valmistui filosofian kandidaatiksi 1882 ja lisensiaatiksi 1884, filosofian tohtoriksi hän väitteli 1886. Fontell oli 1885–1911 Tilastollisen päätoimiston ensimmäinen aktuaari. Uransa alkuvuosina hän toimi useaan otteeseen opettajana sekä Valtionarkiston amanuenssina ja aktuaarina. Fontell oli eri komiteoiden ja yhdistysten jäsen, julkaisi maantieteellisiä ja historiallisia tutkimuksia ja sai patentteja keksinnöistään.


title: Severin Dobrovolski

text: Severin Tsezarevitš Dobrovolski (, myös "Dolivo-Dobrovolski"; 10. syyskuuta 1881 Pietari, Venäjän keisarikunta – 26. tammikuuta 1946 Neuvostoliitto) oli venäläinen valkoinen kenraali, joka asui Venäjän sisällissodan jälkeen poliittisena pakolaisena Suomessa. Hän osallistui useiden valkoisten emigranttijärjestöjen toimintaan ja julkaisi fasismia kannattaneita venäjänkielisiä lehtiä. Dobrovolski luovutettiin vuonna 1945 niin sanottujen Leinon vankien joukossa Neuvostoliittoon, missä hänet tuomittiin kuolemaan ja teloitettiin. Hän oli ainut Leinon vangeista, joka sai kuolemantuomion.


title: Severin Dobrovolski

text: Dobrovolski syntyi yläluokkaiseen perheeseen Pietarissa, mutta oleskeli nuoruudessaan myös Suomessa. Hän valmistui upseeriksi Pihkovan kadettikoulusta 1899 ja Konstantinin tykistökoulusta 1902 sekä sotatuomariksi Aleksanterin sotilaallis-oikeustieteellisestä akatemiasta 1909. Ensimmäisen maailmansodan aikana hän palveli syyttäjänä muun muassa Pietarin sotaoikeudessa ja Länsi-Ukrainaan sijoitetussa 11. armeijassa. Hän yleni vuoteen 1916 mennessä everstiksi. Lokakuun vallankumouksen jälkeen Dobrovolski jätti armeijan ja asettui Pietariin, josta hän pakeni joulukuussa 1918 Terijoelle Suomeen. Venäjän sisällissodan aikana hän toimi toukokuusta 1919 kevääseen 1920 valkoisten puolella sotasyyttäjänä kenraali Jevgeni Millerin joukkojen hallitseman Pohjoisen oblastin pääkaupungissa Arkangelissa. Hän sai Millerin armeijassa tammikuussa 1920 kenraalimajurin arvon, mutta valkoisten pian kukistuttua hän pakeni uudelleen Suomeen ja asettui Viipuriin. Dobrovolski oli tämän jälkeen vailla kansalaisuutta ja asui Suomessa niin sanotulla Nansenin passilla.


title: Severin Dobrovolski

text: Dobrovolski oli 1920- ja 1930-luvuilla keskeinen vaikuttaja Suomessa toimineissa venäläisissä emigranttijärjestöissä ja bolševismin vastaisessa toiminnassa. Hän perusti Viipuriin tietotoimiston, joka keräsi tietoja Neuvostoliitosta, ja verkoston, joka salakuljetti sinne neuvostojärjestelmän vastaista kirjallisuutta. Hän toimi myös kolmen ulkomaisen äärioikeistolaisen venäjänkielisen sanomalehden kirjeenvaihtajana ja kiersi luennoimassa Suomen venäläisyhteisön keskuudessa politiikkaan ja kulttuuriin liittyneistä aiheista. Vuodesta 1921 Dobrovolski oli Nikolai Tšaikovskin perustaman "Tsentr dejstvija" (Toiminnan keskus) -nimisen järjestön Suomen osaston johtaja, vaikka ei kannattanutkaan Tšaikovskin puolueen eli sosialistivallankumouksellisten aatetta. Järjestö lähetti vakoojia ja sabotöörejä Suomen kautta Neuvosto-Venäjälle. Dobrovolski vastasi myöhemmin Venäjän fasistien kansallisen järjestön (NORF) toiminnasta Suomessa. Sen sijaan useissa yhteyksissä mainittu tieto, että Dobrovolski olisi johtanut myös Venäjän yleissotilaallisen liiton (ROVS) Suomen osastoa ei pidä paikkaansa. Dobrovolski ei itse kuulunut ROVS:ään, mutta teki yhteistyötä ROVS:n johtajaksi 1930 kohonneen vanhan esimiehensä kenraali Millerin kanssa ja auttoi järjestöä sen pyrkimyksissä soluttaa agentteja Neuvostoliittoon. Doborovolski järjesti vuosina 1933–1937 toimineen, Suomen kautta Neuvostoliittoon kohdistuneen ROVS:n salaisen tiedustelulinjan, joka toimi Suomen yleisesikunnan tiedustelun suojeluksessa. Tiedustelua johti ROVS:n päämajassa sittemmin kaksoisagentiksi paljastunut kenraali Nikolai Skoblin.


title: Severin Dobrovolski

text: Vuosina 1933–1935 Dobrovolski julkaisi Viipurissa "Klitš" (”Huuto”) -nimistä neuvostovastaista ja äärioikeistolaista aikakauslehteä, jonka levikki oli vajaan parin tuhannen luokkaa. "Klitšiä" rahoitti Dobrovolskin tuttava, haminalainen liikemies Konstantin Aladin. Lehdessä toivottiin valkoisten venäläisten yhdistyvän fasismin aatteen ympärille, joskin sen tulkinta fasismista oli melko vapaamuotoinen. Muihin vastaaviin julkaisuihin verrattuna "Klitš" oli vähemmän juutalaisvastainen. Neuvostoliiton painostuksesta lehden julkaisu Suomessa kiellettiin vuonna 1936 ja sen ilmestyminen jatkui Brysselistä käsin, josta sitä salakuljetettiin Suomeen. Toisen maailmansodan alettua julkaisupaikaksi vaihtui Belgrad. Helsingissä Dobrovolski julkaisi myös "Fascism"-nimistä lehteä.


title: Severin Dobrovolski

text: Talvisodan aikana Dobrovolski asui Helsingissä ja Haminassa ja työskenteli Suomen päämajan propagandaosastolle kirjoittaen venäjänkielistä neuvostovastaista lehdistöpropagandaa. Jatkosodan alkuvaiheessa hän teki vastaavaa propagandatyötä Valtion tiedotuslaitoksen palveluksessa vuoden 1942 lopulle saakka.


title: Severin Dobrovolski

text: Dobrovolski oli yksi niistä paristakymmenestä henkilöstä, joita on myöhemmin hieman harhaanjohtavasti kutsuttu "Leinon vangeiksi". Kyseessä oli ryhmä lähinnä venäläisiä pakolaisia, joita valvontakomissio syytti rikoksista Neuvostoliittoa vastaan. Komissio määräsi silloisen sisäministerin Yrjö Leinon huolehtimaan kyseisten henkilöiden pidättämisestä, minkä jälkeen heidät kuljetettiin heti seuraavana päivänä 21. huhtikuuta 1945 Neuvostoliittoon Leinon tietämättä. Dobrovolski oli luovutetuista vanhin, korkea-arvoisin ja häntä pidettiin yleensä Suomessa toimineiden bolševisminvastaisten venäläisemigranttien johtajana. "Leinon vankeihin" kuuluneen Boris Björkelundin mukaan Dobrovolski oli luovutetuista henkilökohtaiselta ominaispainoltaan ainoa, jonka suhteen neuvostoviranomaisten vaatimukset olisivat voineet olla jotenkin puolustettavissa.


title: Severin Dobrovolski

text: Neuvostoliitossa Dobrovolskia syytettiin muun muassa ROVS:in Suomen osaston johtamisesta, vakoilusta, agenttien soluttamisesta ja värväämisestä sekä Neuvostoliittoa vastaan suunnattujen terrori-iskujen ja aseistetun kaappausyrityksen johtamisesta. Pöytäkirjojen mukaan Dobrovolski kiisti olleensa vieraan vallan agentti, mutta myönsi syyllisyytensä muihin poliittisiin rikoksiin. Mitään todisteita ei oikeudenkäynnissä esitetty. Moskovan piirin sotaoikeus tuomitsi Dobrovolskin kuolemaan 27. marraskuuta 1945 ja hänet teloitettiin 26. tammikuuta seuraavana vuonna. Hän oli Leinon vangeista ainoa, joka tuomittiin Neuvostoliitossa oikean oikeusistuimen edessä. Dobrovolskin kuolemasta oli pitkään liikkeellä ristiriitaisia tietoja. Muun muassa Boris Björkelund kirjoitti vuonna 1966, että Dobrovolskin asianajaja olisi saanut päämiehensä kuolemantuomion muutetuksi kymmenen vuoden leirivankeudeksi ja Dobrovolskin menehtyneen vankileirillä vuonna 1947.


title: Severin Dobrovolski

text: Dobrovolskin vaimo oli viipurilaisen tehtaanomistajan tytär, Ksenia Pavlovna Uljanova (1886–?). Heillä oli kaksi poikaa. Laulaja Georg Dolivo on Dobrovolskin pojanpoika.


title: Severin Dobrovolski

text: Dobrovolskin henkilö esiintyy sivuhenkilönä Éric Rohmerin tositapahtumiin perustuvassa vakoilutarina-elokuvassa Kolmoisagentti vuodelta 2004.


title: Nils Fontell

text: Nils Daniel Fontell (10. toukokuuta 1901 Tampere – 10. tammikuuta 1980 Helsinki) oli suomalainen fyysikko. Hän oli Helsingin yliopiston fysiikan professori 1942–1968. Hän julkaisi tutkimuksia lämpöopin eri aloita, esimerkiksi höyrynpaineen mittauksista, kalorimetriasta ja sekakiteiden lämpöominaisuuksista.


title: Mene, näe, elä

text: Mene, näe, elä ("Va, vis et deviens") on vuonna 2005 ensi-iltansa saanut romanialaisen Radu Mihaileanun ohjaama ranskalainen elokuva etiopialaisesta kristitystä pojasta, joka tekeytyy juutalaiseksi päästäkseen pakenemaan nälänhätää Israeliin.


title: Alexander af Forselles

text: Jakob Henrik Alexander af Forselles (1820–1896) oli everstiluutnantti ja 1870–1893 metsähallituksen pääjohtaja.


title: Alexander af Forselles

text: Forselles oli alkujaan insinööriupseeri ja palveli sotilasinsinöörinä Venäjällä ja Suomessa. Hän erosi palveluksesta 1856 everstiluutnantin arvoisena, ja hänet nimitettiin 1858 juuri perustetun Evon metsäopiston johtajaksi. Vuodet 1870–1893 hän toimi metsähallituksen ylitirehtöörinä.


title: Suomen erityisedustusto Natossa

text: Suomen erityisedustusto Natossa hoitaa Suomen suhteita Natoon. Fyysisesti edustusto sijaitsee Naton päämajan alueella Brysselissä.


title: Suomen erityisedustusto Natossa

text: Erityisedustuston tehtävänä on toimia Suomen edustajana Naton Euroatlanttisen kumppanuusneuvoston eli EAPCin kokouksissa ja hoitaa Naton johtamiin kriisinhallintaoperaatioihin liittyviä tehtäviä. Erityisedustolla on tehtäviä myös Naton rauhankumppaanuusohjelman siviilisektoriin liittyen. Erityisedustusto osallistuu lisäksi varavoima- ja materiaaliyhteistyöhön Naton kanssa. Edustusto seuraa Naton toimintaa Suomen kannalta keskeisillä aloilla.


title: Thorlauta

text: Thorlauta oli suomalainen Tor-verkossa toimiva kuvafoorumi. Se perustetiin 4. lokakuuta 2010 toimintansa lopettaneen Torlaudan seuraajaksi.


title: Thorlauta

text: Sivusto on saanut mediahuomiota useasti esimerkiksi siellä esitettyjen uhkauksien vuoksi. Näitä on kohdistettu muun muassa BB-talon asukkaisiin, eduskuntaan ja nimeämättömään kouluun. Sivustoa on käytetty myös esimerkiksi huumekaupoista sopimiseen ja lapsipornosta keskustelemiseen Tor-verkon tarjoaman anonymiteetin suojassa.


title: Thorlauta

text: Sivuston ylläpitäjä ilmoitti 8.12.2013 sulkevansa sivuston.


title: Olli Koskelin

text: Olli Koskelin (s. 16. huhtikuuta 1955) on suomalainen säveltäjä. Hän on opiskellut sävellystä Jukka Tiensuun, Eero Hämeenniemen ja Tristan Murailin johdolla. Lisäksi hän on opiskellut klarinetinsoittoa Helsingin konservatoriossa ja musiikkitiedettä Helsingin yliopistossa. Vuodesta 1987 hän on opettanut musiikkia Teatterikorkeakoulun tanssitaiteen osastolla.


title: Olli Koskelin

text: Koskelinin sävellystuotanto on monivivahteista, ja siinä on nähty vaikutteita muun muassa neoimpressionismista ja jälkiekspressionismista. Hänen musiikkinsa koostuu usein ohimenevistä vaikutelmista, jotka luodaan hienovaraisin sävelkuvioin. Koskelinin sävellystyyliä on luonnehditty myös lyyriseksi ja läpikuultavaksi.


title: Neljä joulua yhdessä päivässä

text: Neljä joulua yhdessä päivässä ("Four Christmases") on vuonna 2008 ensi-iltansa saanut Seth Gordonin ohjaama komediallinen jouluelokuva, jonka pääosia näyttelevät Vince Vaughn ja Reese Witherspoon. Elokuva kertoo pariskunnasta, joka tapaa eronneita vanhempiaan joulupyhien aikaan.


title: Neljä joulua yhdessä päivässä

text: Gordon valittiin elokuvan ohjaajaksi Vaughnin vaatimuksesta. Vaughn oli nähnyt Gordonin aiemman elokuvan "The King of Kong: A Fistful of Quarters" (2007) ja pitänyt siitä.


title: Neljä joulua yhdessä päivässä

text: Elokuvan tuotanto alkoi joulukuussa 2007 käsikirjoittajien lakon 2007–2008 aikaan. Tämä tarkoitti sitä, että elokuvan käsikirjoitukseen ei voitu tehdä muutoksia.


title: Neljä joulua yhdessä päivässä

text: Orlando ”Brad” McVie (Vince Vaughn) ja hänen tyttöystävänsä Kate (Reese Witherspoon) ovat naimaton ja lapseton pariskunta, joiden taustat ovat jokseenkin samanlaiset: kumpikaan ei kestä eronneita vanhempiaan ja taistelevia sisaruksiaan sekä näiden lapsia. Molemmilla on myös hankalia muistoja ja kaunoja menneisyydestä, joita he eivät halua kertoa toisilleen. Välttyäkseen tapaamasta perheitään, joka joulu he teeskentelevat tekevänsä vapaaehtoistyötä ulkomailla, vaikka oikeasti he pakenevat aurinkoisiin lomakohteisiin nauttimaan rauhallisesta joulusta.


title: Neljä joulua yhdessä päivässä

text: Suhteensa kolmantena jouluna heidän suunnitelmansa tyssää, kun kaikki lähtevät lennot on peruttu sumun takia. Sattumalta televisiokanava haastattelee heitä suoraan lähetykseen ja paljastaa heidän olinpaikkansa kaikille ja mikä pahinta, heidän perheilleen. Valheiden paljastuttua tänä jouluna heidän täytyy vierailla sukulaistensa luona.


title: Neljä joulua yhdessä päivässä

text: Elokuva sai kriitikoilta torjuvan vastaanoton. "Rotten Tomatoes" -verkkosivuston mukaan vain neljännes arvostelijoista on antanut elokuvalle myönteisen arvosanan. Otanta perustuu 143 arvosteluun. "Metacritic"-verkkosivustolla elokuvalle on annettu pisteet 41/100 perustuen 27 arvosteluun.


title: Neljä joulua yhdessä päivässä

text: Elokuvajulkaisu "The Hollywood Reporter" kutsui elokuvaa ”yhdeksi ilottomimmista jouluelokuvista ikinä” ja arvosteli elokuvan käyttämiä kliseitä Amerikan punaniskoista. Viihdelehti "Variety" luonnehti elokuvaa ”omituisen ihmisvihamieliseksi, ajoittain huvittavaksi mutta pääosin ankeaksi” eikä pitänyt sitä perhe-elokuvana.


title: Neljä joulua yhdessä päivässä

text: Huolimatta kielteisistä arvosteluista elokuva tuotti maailmanlaajuisesti 163,7 miljoonaa Yhdysvaltain dollaria, joista 120,1 miljoonaa dollaria Yhdysvalloissa.


title: 1 puhelu tullut

text: 1 puhelu tullut ("Chakushin ari") on vuonna 2003 ensi-iltansa saanut Takashi Miiken ohjaama japanilainen kauhuelokuva. Vuonna 2007 elokuvasta tehtiin englanninkielinen uudelleenfilmatisointi "One Missed Call – puhelu kuolemalta".


title: 1 puhelu tullut

text: Ihmiset alkavat saada matkapuhelimiinsa vastaajaviestejä omasta puhelinnumerostaan, mutta muutaman päivän kuluttua tulevaisuudesta. Viestit kuulostavat siltä, kuin he itse olisivat kuolemassa. Sitten viestien saajille alkaakin tapahtua juuri näin.


title: 1 puhelu tullut

text: Film-O-Holicin Aino Harvolan mukaan elokuva on oikeasti pelottava, vaikkakin lähtökohdiltaan epäuskottava.


title: Naftifiini

text: Naftifiini (CHN) on allyyliamiineihin kuuluva lääkeaine. Yhdistettä käytetään eräiden ihon sieni-infektioiden hoitoon.


title: Naftifiini

text: Naftifiini on ensimmäinen markkinoille tullut allyyliamiineihin kuuluva lääke. Sitä käytetään jalkasienen, nivussilsan tai vartalon silsan hoitoon. Se tappaa "Epidermophyton"-, "Trichophyton"- ja "Microsporum"-suvun sienet. Hiivoja kuten "Candida"-suvun lajeja vastaan yhdiste ei ole yhtä tehokas ja ainoastaan haittaa niiden kasvua. Naftifiinin vaikutus perustuu ergosterolien synteesin estoon estämällä skvaleenimono-oksigenaasientsyymin eli skvaleeniepoksidaasin toimintaa. Naftifiinia käytetään ainoastaan topikaalisesti voiteena, jossa sitä on tyypillisesti 1 %.


title: Naftifiini

text: Naftifiini on yleisesti hyvin siedetty lääkeaine. Sivuvaikutuksina voi esiintyä lievää ihon kirvelyä, polttelua tai punoitusta ja hyvin harvoin allergista ihottumaa.


title: Naftifiini

text: Naftifiinisynteesin lähtöaineena on 1-naftyylimetyyliamiini, joka reagoi formamidin ja natriumdivetyfosfaatin kanssa N-metyyli(1-naftyylimetyyli)amiiniksi. Tämä välituote reagoi edelleen emäksisissä olosuhteissa (E)-3-kloorifenyylipropeenin kanssa muodostaen naftifiinia.


title: Molvotitsy

text: Molvotitsy () on maalaiskunta ja sen keskuskylä Novgorodin alueen Marjovon piirissä Venäjällä. Se sijaitsee Štšeberehajoen rannalla 20 kilometriä Marjovosta koilliseen. Kunnassa on 1 000 ja kylässä reilut 300 asukasta (vuonna 2010).


title: Molvotitsy

text: Molvotitsyn kunnan pinta-ala on 619,5 neliökilometriä. Se rajoittuu pohjoisessa ja koillisessa Novgorodin alueen Demjanskin piiriin, kaakossa Tverin alueeseen, lounaassa Marjovon ja luoteessa Moisejevon kuntiin. Pinta-alasta 86,4 % on metsää ja 9,9 % maatalousmaata.


title: Molvotitsy

text: Seutu kuuluu Valdain ylänköön. Suurimmat joet ovat Pola, sen sivujoet Štšebereha ja Kamenka, Štšeberehan sivujoki Stabenka sekä Ladomirkan sivujoet Dymtsevka ja Ožejedka. Hyötykaivannaisiin kuuluu turve. Suojeltuja luonnonmuistomerkkejä ovat Poljajoen mutka Ljubnon kylän luona sekä Antonovon ja Kartsevon lähellä sijaitsevat mäntykankaat.


title: Molvotitsy

text: Keskuskylän lisäksi kuntaan kuuluu Pervomaiskin taajama sekä 51 kylää: Antanovo, Bel-1, Bel-2, Bokovo, Bor, Borok, Budkovo, Bykovo, Dorofejevo, Dubrovka, Gnutištše, Goglino, Gorki, Gornoje, Gusevo, Kaništševo, Kirilkovo, Kornevo, Kožino, Laptevo, Latkino, Linje, Ljohovo, Ljubno, Mamonovštšina, Naumovo, Nikolajevskoje, Novaja Russa, Novoje Maslovo, Novyi Novosjol, Ostrovnja, Pavlovo, Petšištše, Polja, Šavlovo, Šepelevo, Šerjakino, Sidorovo, Sivuštšeno, Sopki, Spasovo, Staroje Maslovo, Sysojevo, Teplynka, Tšornyje Luki, Vasiljovštšina, Vasilki, Velikuša, Voskresenskoje, Zaborovje ja Zaselje. Molvotitsyn lisäksi suurempia asutuskeskuksia ovat reilun 200 asukkaan Pervomaiski ja sadan asukkaan Gornoje. Kolmessatoista kylässä ei ole lainkaan vakituista asutusta.


title: Molvotitsy

text: Molvotitsy mainitaan ensimmäisen kerran 1100-luvun novgorodilaisessa tuohikirjeessä. 1400-luvun alussa se oli Novgorodin rajalinnoitus ja myöhemmin Derevan viidennekseen kuulunut pogosta. Molvotitsyn luostari oli yksi alueen suurimpia maanomistajia. Se lakkautettiin 1700-luvun puolivälissä. Vuonna 1851 entisen luostarin paikalle syntyi itsenäinen maalaisseurakunta. Vuonna 1927 perustettiin Leningradin alueeseen kuulunut Molvotitsyn piiri, jonka keskus siirrettiin Marjovoon vuonna 1955.


title: Molvotitsy

text: Nykyinen Molvotitsyn maalaiskunta on perustettu vuonna 2005. Vuonna 2010 siihen liitettiin Gornojen maalaiskunta.


title: Molvotitsy

text: Molvotitsyn kautta kulkee Marjovon ja Demjanskin välinen maantie. Kunnasta on linja-autoyhteydet Marjovoon, Demjanskiin ja Novgorodiin.


title: Molvotitsy

text: Kunnan alueella toimii puunhankintaa ja -jalostusta harjoittava yritys, kaksi sahalaitosta sekä kalastus- ja matkailupalveluja tarjoava yritys. Ainoa maatalousyritys on lopettanut toimintansa.


title: Molvotitsy

text: Keskuskylän palveluihin kuuluu peruskoulu, kulttuuritalo, kirjasto, lääkintäasema ja posti. Vähittäiskaupasta vastaa Marjovon piirin kulutusosuuskunta sekä joukko yksityisyrittäjiä.


title: Molvotitsy

text: Molvotitsyn kylä koostuu puutarhapalstojen ympäröimistä omakotitaloista ja matalista asuintaloista.


title: Molvotitsy

text: Seudulla on lukuisia muinaisia hautapaikkoja. Molvotitsyn kylän luona Stabenkajoen suussa sijaitsee 1200–1400-luvun muinaislinna. Kunnassa on myös paljon toisen maailmansodan muistomerkkejä. Molovititsyn koulun yhteydessä toimii sotahistorialle omistettu museo.


title: Anton Moberg

text: Anton Moberg (10. helmikuuta Turku 1840 – 25. marraskuuta 1907 Helsinki) oli aktiivinen suomalaisen purjehdusurheilun varhainen edistäjä.


title: Anton Moberg

text:
Moberg oli yksi Helsingfors Segelsällskapetin perustajista vuonna 1892-1893 ja toimi seuran toisena kommodorina 1894–1899 Alvar Vervingin jälkeen. Moberg halusi luoda edellytykset purjehdusurheilulle muillekin kuin hyvävaraisille helsinkiläisille. Keskiluokan pursiseura HSS syntyikin tuolloisen yläluokkaisen NJK:n ja aloitteesta Mobergin avittamana. Moberg toimi ennen HSS:n perustamista NJK:n kommodorina 1884–1885 ja varakommodorina 1885–1887 sekä 1892–1893.
Moberg kuului turkulaiseen merimiessukuun mutta valitsi ammattisotilaan uran ja päätyi yliluutnantiksi Venäjän armeijaan. Hän vietti suuren osan urastaan Vilnassa. Palattuaan Suomeen 1870-luvun lopulla hän siirtyi hovineuvokseksi Helsinkiin ja osallistui aktiivisesti NJK:n toimintaan. Hänen oma purtensa oli kilparadoilla tuttu Estrella. Vuonna 1893 perustettu HSS vuokrasi kaupungilta Mobergin itsenäisellä päätöksellä Liuskasaaren. Pursiseura muutti vuonna 1896 Merisatamanrannalta Liuskasaarelle joka siitä lähtien on toiminut seuran kotisatamana.


title: Answer That and Stay Fashionable

text: Answer That and Stay Fashionable on yhdysvaltalaisen rock-yhtye AFI:n debyytti-studioalbumi. Se julkaistiin alun perin 1. elokuuta 1995, ja se julkaistiin uudelleen 22. huhtikuuta 1997.


title: Sigrid af Forselles

text: Sigrid Maria Rosina af Forselles (4. toukokuuta 1860 Lammi – 16. tammikuuta 1935 Firenze, Italia) oli suomalainen kuvanveistäjä. Hän oli yksi Suomen ensimmäisiä naiskuvanveistäjiä. Hän työskenteli ja asui suuren osan elämästään Pariisissa ja Firenzessä. Af Forsellesin päätyönä pidetään "Ihmissielun kehitys" -nimistä viisiosaista reliefisarjaa, jonka osista neljä on nähtävillä Kallion kirkossa Helsingissä.


title: Sigrid af Forselles

text: Ennen af Forsellesia Suomessa oli ollut vain pari naiskuvanveistäjää, kuten Alina Forsman ja Eveliina Särkelä, jotka olivat kuitenkin joutuneet jättämään kuvanveistäjän työn, koska eivät kyenneet elättämään sillä itseään.


title: Sigrid af Forselles

text: Sigrid af Forsellesin isä oli everstiluutnantti ja Metsähallituksen ylijohtaja Jacob Henrik Alexander af Forselles. Hänen äitinsä oli Emilie Sofie Jacquette Waenerberg. Hän syntyi Lammin Evolla, missä hänen isänsä toimi tuolloin Evon metsäinstituutin ensimmäisenä johtajana. Af Forselles kävi saksalaista tyttökoulua Helsingissä ja opiskeli vuoden ajan sisäoppilaitoksessa Sveitsin Veveyssä. Vuosina 1876–1880 hän opiskeli Suomen Taideyhdistyksen piirustuskoulussa, jossa ei kuitenkaan tuohon aikaan opetettu kuvanveistoa. Oltuaan muutaman kuukauden ajan kuvanveistäjä Robert Stigellin yksityisoppilaana af Forselles muutti 1880 Pariisiin ja opiskeli seuraavat kaksi vuotta Académie Julianissa. Sielläkään ei hänen harmikseen annettu kuvanveisto-opetusta naisille. Ranskan valtion taideakatemia École des Beaux-Arts puolestaan ei hyväksynyt naisopiskelijoita. Tämän vuoksi af Forselles, hänen ystävänsä Madeleine Jouvray ja pari muuta naisopiskelijaa vuokrasivat Pariisista 1882 oman ateljeen ja kutsuivat yksityisopettajakseen kuvanveistäjä Alfred Boucherin. Kun Boucher pian siirtyi Roomaan, hän suositteli oppilaitaan Auguste Rodinille. Af Forselles oli tämän jälkeen vuoteen 1886 Rodinin oppilaana ja osan ajasta myös tämän ateljeeapulaisena. Hän muun muassa avusti Rodinia tämän suurtyön "Calais’n porvarit" toteutuksessa. Rodin pyysi häntä auttamaan myös toisessa suurhankkeessaan "Helvetin portissa", mutta af Forselles kieltäytyi. Tuon ajan akateemisesta taideopetuksesta poiketen Rodin ei laittanut oppilaitaan kopioimaan antiikin veistoksia, vaan pani nämä alusta lähtien työskentelemään elävien mallien kanssa.


title: Sigrid af Forselles

text: Af Forselles debytoi Pariisin kevätsalongissa vuonna 1884. Oltuaan neljä vuotta Rodinin opissa hän ryhtyi vuonna 1887 suunnittelemaan omaa monumentaalista reliefisarjaa. Hankkeen toteutus venyi kestämään yli kymmenen vuotta. Sitä varten Af Forselles siirtyi Italiaan ja työskenteli ensimmäisen kerran Firenzessä vuodet 1887–1891. Ranskan akateemisessa kuvanveistossa vaikutti noihin aikoihin Firenzen varhaisrenessanssia esikuvanaan pitänyt suuntaus, niin sanottu uusfirenzeläisyys, joka lienee innoittanut myös af Forsellesia. Hän jatkoi suuren reliefisarjansa työstämistä asuessaan vuosina 1891–1897 uudelleen Pariisissa. Isänsä kuoltua af Forselles palasi vuonna 1897 Suomeen ja asui muutaman vuoden Helsingissä leskiäitinsä luona, mutta muutti 1900 takaisin Pariisiin ja vuokrasi sieltä ateljeen, jossa viimeisteli suuren reliefisarjansa. Teoksen ensimmäisten osien oltua näytteillä Pariisissa hänet hyväksyttiin vuonna 1901 ensimmäisenä suomalaisnaisena Ranskan taiteilijajärjestön Société des Artistes Français’n jäseneksi. Tämän jälkeen af Forselles kuitenkin luopui monumentaaliaiheista ja ryhtyi sen sijaan muovailemaan savesta koristeellisia uurnia ja vaaseja, joiden reliefit ja uurtokuvat perustuivat muun muassa kasviaiheisiin ja Raamattuun. Syksyllä 1911 af Forselles muutti uudelleen Firenzeen, jossa asui ja työskenteli loppuikänsä. Viimeisinä vuosinaan hän suunnitteli palaavansa Suomeen heikkenevän terveytensä vuoksi, mutta suunnitelma jäi toteutumatta, ja hän kuoli 74-vuotiaana Firenzessä tammikuussa 1935.


title: Sigrid af Forselles

text: Pääosan elämästään Ranskassa ja Italiassa asunut Af Forselles asetti vain harvoin töitään näytteille Suomessa, joten hän jäi elinaikanaan synnyinmaassaan melko tuntemattomaksi. Hänen valintoihinsa saattoi vaikuttaa myös suomalaisten taidekriitikkojen hänen töistään esittämä kritiikki hänen uransa alkuvaiheessa. Ulkomailla asuessaan af Forselles vieraantui Suomen oloista eikä edes vieraillut Suomessa kovin usein. Af Forsellesin ainoa tunnettu ulkoveistos on hänen isänsä haudalle Helsingin Hietaniemen hautausmaalle vuonna 1898 pystytetty enkelipatsas, joka oli esillä Suomen Taideyhdistyksen näyttelyssä nimellä "Ylistyslaulu". Kallion kirkkoon sijoitettujen "Ihmissielun kehityksen" neljän osan ohella eräitä af Forsellesin kipsiveistoksia on esillä myös Helsingin Kulosaaren kirkossa.


title: Sigrid af Forselles

text: Af Forselles kiinnostui 1880- ja 1890-luvuilla Pariisissa asuessaan spiritismistä, okkultismista ja teosofiasta. Hänen kiinnostuksensa tähän aihepiiriin syveni vuosien kuluessa ja sen on sanottu näkyvän myös hänen taiteellisessa tuotannossaan. Hän uskoi olleensa yhteydessä henkimaailmaan ja omaavansa henkiparantamisen kyvyn.


title: Sigrid af Forselles

text: Af Forsellesin päätyönä pidetään viisiosaista uskonnollista reliefisarjaa "Ihmissielun kehitys", joka kuvaa ihmiskunnan taistelua, kehitystä ja lopullista vapautumista. Sen osat ovat nimiltään "Ihmisten taistelu", "Vankeus", "Vuorisaarna", "Kotimatkalla" ja "Kotiinpaluu". Kaksi ensimmäistä osaa olivat vuosisadan vaihteessa näytteillä Champ-de-Marsin salongissa Pariisissa, jossa ne saivat hyvän vastaanoton ja kehuja af Forsellesin entisiltä opettajilta Boucherilta ja Rodinilta. Kolmas osa oli ensi kerran näytteillä vuonna 1902 ja kaksi viimeistä osaa hieman myöhemmin. Kaikki viisi osaa esiteltiin Suomessa vuonna 1908 toisessa naistaiteilijoiden näyttelyssä. Teos sai tuolloin suomalaisilta taidekriitikoilta ristiriitaisen vastaanoton, sillä monumentaalikuvanveistoa pidettiin naistaiteilijalle sopimattomana alana.


title: Sigrid af Forselles

text: Teossarjan ensimmäinen osa, pakanalliseen mytologiaan ja Edda-taruston "ragnarök"-maailmanloppuun viittaava "Ihmisten taistelu" ostettiin vuonna 1909 Antellin kokoelmaan ja nykyisin se kuuluu Ateneumin taidemuseon kokoelmiin. Se on halkeillut pahasti. Raamatun Vanhaan ja Uuteen testamenttiin perustuvat loput neljä osaa af Forsellesin äiti lahjoitti muutamaa vuotta myöhemmin valmistuneeseen Kallion kirkkoon. "Vankeus" ja "Vuorisaarna" ovat nykyään esillä kirkon eteisessä ja "Kotimatka" ja "Kotiintulo" urkuparvella. Kokonaisuuden on sanottu ilmentäneen af Forsellesin teosofista katsomusta kaikkien uskontojen yhteisestä ytimestä, mutta ensimmäisen osan erottaminen teki neljästä muusta sopivia kristilliseen kirkkoon. Taiteilija itse oli pettynyt siihen, että myös nämä neljä osaa sijoitettiin kirkossa hajalleen. Lisäksi reliefejä ei ole koskaan valettu pronssiin, vaan ne ovat edelleen alkuperäisessä kipsiasussaan.


title: KF Skënderbeu Korçë

text: Klubi Futbollistik Skënderbeu Korçë on jalkapalloseura Korçën kaupungista ja se pelaa Albanian korkeimmalla sarjatasolla Kategoria superioressa. Seura on perustettu 1909. Korçë on voittanut Albanian mestaruuden kuudesti: 1933, 2011, 2012, 2013, 2014 ja 2015.


title: Lennart Forsén

text: Lennart Forsén (1889–1943) oli suomalainen kemisti-insinööri. Hän toimi Suomessa useissa teollisuusyrityksissä, kunnes muutti 1931 Ruotsiin. Siellä hän toimi vuodesta 1939 Tukholman teknillisen korkeakoulun professorina.


title: Lennart Forsén

text: Forsén kehitti 1930-luvulla Siporex-kevytbetonin.


title: Stepan Petritšenko

text: Stepan Maksimovitš Petritšenko (; 6. tammikuuta 1893 Jekaterinoslavin kuvernementti – 2. kesäkuuta 1947 Vladimir) oli venäläinen vallankumouksellinen matruusi, joka oli yksi bolševikkien valtaa vastaan vuonna 1921 nousseen Kronstadtin kapinan johtajista. Petritšenko asui kapinan kukistamisen jälkeen pakolaisena Suomessa, kunnes hänet vuonna 1945 luovutettiin niin sanottujen Leinon vankien joukossa takaisin Neuvostoliittoon, jossa hän kuoli vankeudessa.


title: Stepan Petritšenko

text: Petritšenko oli lähtöisin ukrainalaisesta talonpoikaisperheestä. Hän kävi kaksi vuotta koulua ja työskenteli putkimiehenä, kunnes liittyi vuonna 1912 Venäjän laivastoon. Hän vannoi sotilasvalansa vuonna 1914 ja palveli siitä alkaen matruusina. Vallankumouksen jälkeen hän liittyi vuonna 1919 Venäjän kommunistisen puolueen jäseneksi monien muiden tavoin niin sanotun puolueviikon aikana, mutta jätti jäsenyytensä uusimatta seuraavana vuonna ”uudelleenrekisteröinniksi” nimitetyn puhdistuksen yhteydessä. Käydessään Ukrainassa kesällä 1920 Petritšenko tutustui Nestor Mahnon johtamaan anarkistiseen liikkeeseen. Kronstadtin kapinan syttyessä Petritšenko oli taistelulaiva Petropavlovskin vanhempi kirjuri eli eräänlainen aluksen kansliapäällikkö.


title: Stepan Petritšenko

text: Petritšenkon poliittisista mielipiteistä on liikkunut erilaisia tietoja. Hän ei kuulunut mihinkään poliittiseen järjestöön lyhyttä kommunistisen puolueen jäsenyyttä lukuun ottamatta. Neuvostolehdistössä häntä nimitettiin anarkistiksi, koska hän oli hyväksynyt Mahnon toiminnan Ukrainassa. Kuulusteluissaan vuonna 1945 Petritšenko ”tunnusti” kannattaneensa sosialistivallankumouksellisia.


title: Stepan Petritšenko

text: Illalla 28. helmikuuta 1921 Petritšenko valittiin Petropavlovsk-aluksen miehistön yleisessä kokouksessa puheenjohtajaksi. Varsinainen kapina käynnistyi kaksi päivää myöhemmin, jolloin Kronstadtin sotilaat ja siviilit kommunisteja uhmaten hyväksyivät poliittisia uudistuksia vaatineen päätöslauselman ja asettivat 15-henkisen väliaikaisen vallankumouskomitean, jonka johtajaksi Petritšenko nimettiin. Hänestä tuli näin ainakin nimellisesti koko kapinan johtaja. On tosin sanottu, että hänet valittiin johtoon nimenomaan poliittisten taitojen puuttumisen vuoksi. Kapinalliset eivät yrittäneet hyökätä Kronstadtista mantereelle, vaan jäivät passiivisesti puolustusasemiin, minkä lisäksi heidän joukkojaan vaivasi järjestyksen puute. Neuvostohallituksen lähettämät joukot murskasivat kapinan valtaamalla varuskuntasaaren 17. maaliskuuta, jolloin kapinalliset joutuivat pakenemaan Suomeen. Petritšenko ja muut johtajat pakenivat ensimmäisinä Suomenlahden jään yli autolla, tuhannet muut seurasivat perässä jalkaisin.


title: Stepan Petritšenko

text: Suomessa Petritšenko yritti neuvotella mahdollisesta Britannian sotilaallisesta avusta kapinallisille, mutta hanke ei onnistunut. Hän menetti pian poliittisen vaikutusvaltansa ja hänen loppuelämänsä oli sekava ja taloudellisten huolien painama. Suomessa Kronstadtin pakolaiset joutuivat vankileirille Uudenkirkon Inoon. Petritšenkon johtama vallankumouskomitea jatkoi toimintaansa vielä jonkin aikaa, kunnes päätti hajottaa itse itsensä kesäkuussa 1921.


title: Stepan Petritšenko

text: Maailmansotien välisenä aikana Petritšenkon tiedetään tehneen yhteistyötä valkoisten emigranttien järjestöjen kanssa ja osallistuneen vakoiluun Neuvostoliittoa vastaan. Vakooja Pjotr Sokolov oli ottanut Petritšenkoon yhteyttä välittömästi Kronstadtin kapinan kukistumisen jälkeen maaliskuussa 1921 ja houkutellut tämän värväämään Kronstadtin pakolaisia ”Pietarin taistelujärjestöksi” kutsuttuun maanalaiseen antibolševistiseen organisaatioon. Suomen Etsivä Keskuspoliisi toisaalta epäili Petritšenkon olleen yhteydessä myös Neuvosto-Venäjän salaiseen poliisiin GPU:hun ja lopulta hänen arveltiin opportunistisesti tekevän yhteistyötä kenen tahansa kanssa, jolta oli saatavissa rahallista tukea. Vuosien varrella hänen kerrottiin esiintyneen vuoroin sekä neuvostojärjestelmän tukijana että sen vastustajana. Vakoiluepäilyjen vuoksi kertaalleen vapaaksi päässyt Petritšenko pidätettiin uudelleen toukokuussa 1922 ja passitettiin Viipurin lääninvankilaan, mistä hänet siirrettiin kesällä Oulun lääninvankilaan. Hänet vapautettiin valvonnan alaisena ja määrättiin asumaan Oulun läänin alueella, mahdollisimman kaukana itärajasta.


title: Stepan Petritšenko

text: Neuvosto-Venäjän johto ilmoitti marraskuussa 1922 armahtavansa kaikki Kronstadtin kapinaan osallistuneet rivimiehet, mutta ei kapinan johtajia. Jo aiemmin samana vuonna Petritšenko oli ottanut yhteyttä Neuvosto-Venäjän edustajiin Suomessa ja ilmaissut halunsa palata kotimaahansa. Pyyntöön ei haluttu suostua niin kauan kuin hänen poliittisesta lojaaliudestaan ei ollut selvyyttä. Petritšenkon vaimo, Pietarissa syntynyt ja baltiansaksalaista sukujuurta ollut Maria Fredrikovna oli onnistunut toukokuussa 1921 pääsemään miehensä perässä Suomeen. Heille syntyi Suomessa kaksi tytärtä vuosina 1922 ja 1924, mutta Maria muutti myöhemmin lasten kanssa ensin Tanskaan ja sitten Saksaan. Syksyllä 1927 Haukiputaan Pateniemellä asunut Petritšenko sai itselleen kansainvälisen Nansenin passin ja matkusti vaimonsa sukulaisten luo Latviaan, jossa vietti kaksi kuukautta ennen paluutaan Suomeen. Riiassa Petritšenko otti yhteyden Neuvostoliiton sotilastiedusteluun ja ilmeisesti saamiensa ohjeiden pohjalta liittyi seuraavina vuosina useisiin Suomessa toimineisiin emigranttijärjestöihin, joissa hän esiintyi provokatiivisesti. Vuosina 1928–1931 hän asui Kemissä ja työskenteli konttoristina Karihaaran sellutehtaalla sekä Veitsiluodon sahalla. Sen jälkeen hän muutti Suomen poliisin luvalla Helsinkiin. Sodan syttyessä Petritšenkon ammattina oli viimeksi maalausurakoitsija.


title: Stepan Petritšenko

text: Jatkosodan aikana 1941–1944 Petritšenko oli poliittisesti epäluotettavaksi katsottuna vangittuna turvasäilöön. Pääosan ajasta hän vietti Köyliön ja Karvian varavankiloissa. Hänen anomuksensa päästä harmittomana vapauteen hylättiin, mutta hän vapautui heti sodan päätyttyä. Tiettävästi Petritšenko aikoi sodan jälkeen neuvotella valvontakomission kanssa päästäkseen takaisin kotimaahansa ja ehti olla mukana Suomi–Neuvostoliitto-seuran toiminnassa. Tästä huolimatta hänet vangittiin 21. huhtikuuta 1945 niin sanottujen Leinon vankien joukossa ja luovutettiin Neuvostoliittoon. Petritšenko sai 17. marraskuuta NKVD:n erityisneuvottelukunnan langettaman kymmenen vuoden vankileirituomion, jonka perusteena oli "jäsenyys vastavallankumouksellisessa terroristijärjestössä ja työskentely Suomen tiedustelulle". Hänen terveytensä petti vankeuden aikana ja hän kuoli 2. kesäkuuta 1947 kun häntä oltiin siirtämässä Solikamskissa sijainneelta vankileiriltä vankilaan Vladimiriin.


title: Mielensäpahoittaja

text: Mielensäpahoittaja on kirjailija Tuomas Kyrön luoma kuvitteellinen hahmo, joka kirjoittaa lehtien yleisönosastoihin erilaisia valituskirjeitä. Mielensäpahoittajan kirjoituksia kuultiin alun perin radiossa Antti Litjan tulkitsemina. Kirjoituksia on sittemmin julkaistu myös kahdessa kirjassa sekä "Helsingin Sanomissa" joulusta 2010 vuoden 2012 puoliväliin saakka. Litjan lukemat kirjeet ovat saatavilla CD-levyillä. Litja esitti hahmoa myös elokuvassa "Mielensäpahoittaja" vuonna 2014. Suomen Kansallisteatterissa hahmoa on Litjan sairastuttua esittänyt näyttelijä Vesa Vierikko. Tampereen Työväen Teatterin tuotannossa "Mielensäpahoittajan Suomi" (2017) hahmoa esittää Raimo Grönberg.


title: Mielensäpahoittaja

text: Mielensäpahoittajan kielen tunnusmerkkejä ovat aloituslause ”Kyllä minä niin mieleni pahoitin” sekä sanan ”kyllä” omintakeinen käyttäminen esimerkiksi ilmauksissa ”kyllä en” tai ”kyllä ei/kyllä ei ole/kyllä ei ollut”. Mielensäpahoittaja on noin 80-vuotias jäärä, joka puhuu Hämeen murretta ja asuu maaseudulla, jota hän nimittää Sysi-Suomeksi, jossakin Päijänteen länsipuolella, suurin piirtein yhtä kaukana kaikista lähimmistä kaupungeista, joita lienevät Lahti, Tampere ja Jyväskylä. Hänen murteessaan /d/ korvautuu /r/:llä, kuten esim. sanassa ”rikdaattori”, jossa kuitenkin esiintyy myös hyperkorrekti /d/.


title: Mielensäpahoittaja

text: Valittamaan Mielensäpahoittaja ryhtyi, kun lääkäri vaati muuttamaan elintapoja. Vastoin lääkärin mielipidettä Mielensäpahoittaja ei kuitenkaan muuttanut ruokavaliotaan vaan ryhtyi ”rehellisesti valittamaan” ja kysyi sitten: ”Onko sen jälkeen ollut kaikki arvot kohdallaan? Kyllä ovat.” Aluksi valituksia saivat kuulla 13 vuoden ajan Mielensäpahoittajan emäntä ja ainoa ystävä Yrjänä. Nyttemmin Mielensäpahoittaja asuu yksinään kodissaan, sillä emäntä on terveyskeskuksen vuodeosastolla (joissakin episodeissa Kuusikoti-nimisessä hoitolaitoksessa) eikä tule enää koskaan kotiin. Ystäviä Mielensäpahoittajalla ei enää ole, sillä ainoa ystävä, Yrjänä, on kuollut. ”– – eikä ole väärin miettiä onko minulla muita ystäviä. Kyllä ei ole kun ei ollut tarvis”, sanoo Mielensäpahoittaja. Kun ei kotipuolessa enää ole kuuntelijoita, hänen täytyy osoittaa valituksensa lehtien yleisönosastoille.


title: Mielensäpahoittaja

text: Mielensäpahoittajalla on kaupungissa, 300 kilometrin päässä (luultavasti Helsingissä) asuva poika sekä miniä, joiden kanssa hän ei oikein tule toimeen: ”Kyllä minä niin mieleni pahoitin, kun poika kutsui jouluksi kotiinsa.” Miniä ei esimerkiksi osaa arvostaa perunaa riittävästi ja aiheuttaa mielipahaa tarjoamalla joulukinkun sijaan kalkkunaa.


title: Mielensäpahoittaja

text: Mielensäpahoittaja pahoittaa mielensä sekä arkielämän asioista että maailmantapahtumista. Erityisen paljon huomiota maailmalla on saanut Ruotsin kuningashuone ja monarkia, ja myös Pohjois-Korean diktaattorit ovat olleet kritiikin kohteina. Kotimaan asioiden suhteen Mielensäpahoittaja uskoo esimerkiksi, että televisiolupamaksun vastineeksi olisi saatava olympialaisista kultamitaleja. Televisiosta hän katsoisi mieluiten maakuntahiihtojen viestikilpailuja, jos niitä lähettäisiin, niin kuin hän sanoo 1960-luvulla tehdyn. Vallanpitäjistä kritiikkiä saa pääministeri, joka on kieltänyt antamasta kerjäläisille rahaa. ”Sama mies, jolta eivät uuniperunat ja sutturat lopu.” Samoin saavat kritiikkiä kansanedustajat ja kunnallispoliitikot, koska ovat vapauttaneet Mielensäpahoittajan ikäluokan jätevesiuudistuksen velvoitteista: ”Ollaanko siellä politiikassa ja kuntatasolla niin tyhmiä, että luullaan yli 68-vuotiaita köyhiksi?”


title: Räjähdekeskus

text: Räjähdekeskus (lyhenne RÄJK) on Suomen puolustusvoimiin kuuluva räjähdealan toimintaa ja koeammuntoja hoitava laitos. Se aloitti toimintansa vuoden 2013 alussa. Laitoksen edeltäjä oli Räjähdelaitos vuoden 2012 loppuun.


title: Räjähdekeskus

text: Räjähdekeskukselle kuuluu räjähteiden eli räjähdysaineiden valmistus, niiden kunnonvalvonta ja hävittäminen. Varastotoiminnot siirtyvät maavoimien neljän huoltorykmentin vastuulle.


title: Räjähdekeskus

text: Räjähdekeskus on hallinnollisesti osa Puolustusvoimien logistiikkalaitosta. Keskuksen 1. johtajana toimi everstiluutnantti Pertti Kuokkanen. Hänen seuraajanaan jatkoi evl Teemu Ruuskanen.


title: Räjähdekeskus

text: Räjähdekeskuksen hallinto-osasto toimii Ähtärin Inhassa, jossa on aikaisemmin toiminut Ähtärin varikon hallinto-osasto.


title: Räjähdekeskus

text: Lisäksi keskukseen kuuluu tekninen osasto, johon kuuluvat seuraavat toimipisteet:


title: Räjähdekeskus

text: Kankaanpään Niinisalon varuskunnassa sijaitseva toimipiste on käytännössä entinen Koeampumalaitos, joka lakkautettiin itsenäisenä laitoksena 31.12.2012.


title: Räjähdekeskus

text: Toivakan ja Parkanon entisten varikoiden räjähdetuotanto siirretään muihin puolustusvoimien räjähdealan toimipisteisiin.


title: Räjähdekeskus

text: Uuden hallintoyksikön perustamisesta tehtiin päätös joulukuussa 2011.


title: Räjähdekeskus

text: Laitoksen edeltäjä Räjähdelaitos oli perustettu vunna 2008 ja toimi vuoden 2012 loppuun.


title: Räjähdekeskus

text: Räjähdekeskuksen kunniamarssi on Toivo Kuulan säveltämä ja Eino Leinon sanoittama Vapaa kansa. Räjähdekeskus juhlii vuosipäiväänsä 12. toukokuuta.


title: Räjähdekeskus

text: Yksikköön kuuluu myös kolme ns. massaräjäytysaluetta, joista Hukkakeron räjäytysalue on valtakunnallinen ja sijaitsee Kittilän Pokassa ja kaksi muuta Keuruun varikon ja Ähtärin varikon yhteydessä (Palolammen varastoalue).


title: Räjähdekeskus

text: Varikot toimivat tuotannon lisäksi myös merkittävinä varastopaikkoina ja logistiikkakeskuksina.


Purppuravirrat 2 – Ilmestyskirjan enkelit (; ) on vuonna 2004 ensi-iltansa saanut Olivier Dahanin ohjaama ranskalainen toimintatrilleri, jonka pääosissa ovat Jean Reno, Benoît Magimel ja Christopher Lee. "Ilmestyskirjan enkelit" on jännityselokuvan "Purppuravirrat" (2000) jatko-osa.


Komisario Pierre Niemansin (Jean Reno) ranskalaisesta luostarista lähellä Saksan rajaa löytämä ruumis tuntuu viittaavan ritualistiseen uhraukseen ja jotain todella outoa ja isoa on tekeillä. Samaan aikaan nuori poliisikapteeni Reda (Benoît Magimel) törmää suuria tuskia kärsivään mieheen, jolla on täsmälleen sama DNA kuin Jeesus Nasaretilaisella. Reda saa pian selville, että hänen tutkimallaan tapauksella on suora yhteys Niemansin mieliharmiin. Kaikki todistusaineisto viittaa nyt siihen, että Ilmestyskirjan kuvaamat viimeiset ajat ovat käsillä. Onko Jumala menettänyt kärsivällisyytensä ihmiskunnan kanssa, ja onko Tuomiopäivä jo lähellä? Poliisikaksikolla on myös vahva vastustaja, julma natsirikollinen Heinrich von Garten (Christopher Lee).
"Purppuravirrat 2 – Ilmestyskirjan enkelit" kuvattiin Ranskassa Lavaudieun Le Bourgissa, Aulnatissa, Beulotte-Saint-Laurentissa, Brieyssä, Luxeuil-les-Bainsissa, Faucogney-et-la-Merissä, Hayangessa, Herserangessa, Pontoisessa, Gif-sur-Yvettessa, Bry-sur-Marnessa ja Vosgesissa sekä Luxemburgin Esch-sur-Alzettessa ja Saksan Baijerissa 30 miljoonan euron budjetilla. Elokuvan tuotanto alkoi 24. helmikuuta vuonna 2003 ja kesti kesäkuun 25. päivään asti.


title: Purppuravirrat 2 – Ilmestyskirjan enkelit

text: "Ilmestyskirjan enkelit" perustuu Jean-Christophe Grangén luomiin hahmoihin. Käsikirjoituksen laati Luc Besson, joka myös tuotti elokuvan Alain Goldmanin kanssa. Colin Towns sävelsi elokuvan musiikin.


text: Christopher Lee hyväksyi roolinsa elokuvasta lähinnä sen takia, koska hän halusi työskennellä Jean Renon kanssa.


text: "Purppuravirrat 2 – Ilmestyskirjan enkelit" sai ensi-iltansa kotimaassaan Ranskassa ja Belgiassa 18. helmikuuta vuonna 2004. Italiassa elokuva pääsi teatterilevitykseen 26. maaliskuuta 2004. Elokuva pääsi maailmanlaajuisesti teatterilevitykseen, mutta Yhdysvalloissa ja Isossa-Britanniassa elokuva julkaistiin suoraan DVD:lle; Yhdysvalloissa DVD julkaistiin 29. maaliskuuta 2005 ja Isossa-Britanniassa 25. huhtikuuta. Suomessa elokuva ilmestyi 24. syyskuuta vuonna 2004 Night Visions Film Festivalilla. Suomessa elokuva julkaistiin DVD:lle 26. tammikuuta vuonna 2005.


title: Henrik Forsius (pappi)

text: Henrik Forsius (13. tammikuuta 1733 Helsinki – 19. elokuuta 1813 Mikkeli) oli suomalainen rehtori ja kirkkoherra joka kirjoitti ensimmäisen Helsingin kaupungin historian.


title: Henrik Forsius (pappi)

text: Forsiuksen vanhemmat olivat helsinkiläinen kauppias Henrik Forsius (k. 1745) ja Barbara Helena Skugge. Hän kävi Helsingin triviaalikoulua ja Porvoon lukiota ja pääsi ylioppilaaksi Turussa 1753. Forsius valmistui Turun akatemiasta filosofian kandidaatiksi ja maisteriksi 1757. Hänet vihittiin papiksi Porvoon hiippakunnassa 1760.


title: Henrik Forsius (pappi)

text: Forsius oli Helsingin triviaalikoulussa vt. ylempänä kollegana vuosina 1756 ja 1759, vakinaisena konrehtorina vuodesta 1760 ja rehtorina vuodesta 1769. Mikkelin kirkkoherrana hän oli 1782–1813 ja lääninrovasti hänestä tuli 1782. Hän sai teologian kunniatohtorin arvon vuonna 1800. Hän kirjoitti Helsinkiä käsittelevän teoksen, joka on julkaistu suomeksi sarjassa "Entisaikain Helsinki" II (1937).


title: Henrik Forsius (pappi)

text: Henrik Forsius oli naimisissa vuodesta 1761 Vihdin kirkkoherran Jakob Malmin (1691–1772) tyttären Hedvig Malmin (k. 1826) kanssa. Heidän poikansa oli Porvoon lukion lehtori, teologian tohtori Gustaf Henrik Forsius (1780–1842).


title: Tapio Rautavaaran diskografia

text: Tapio Rautavaaran diskografia


title: Tapio Rautavaaran diskografia

text: Veikko Tiiton laatima Tapio Rautavaara -diskografia


title: Luettelo presidentti Niinistön valtiovierailuista

text: Tämä on luettelo Sauli Niinistön Suomen tasavallan presidenttinä ollessaan tekemistä valtiovierailuista. Niinistö on presidenttikautensa aikana tehnyt 14 valtiovierailua sekä matkustanut yhteensä 34 eri valtioon.


text: Vuonna 2012 presidentti Niinistö teki yhteensä 12 ulkomaanmatkaa, joista kaksi oli valtiovierailuita. Näiden lisäksi Niinistö matkusti työvierailuille sekä muille virallisille vierailuille Etelä-Koreaan, Viroon, Yhdysvaltoihin, Venäjälle, Isoon-Britanniaan, Unkariin ja Saksaan.


text: Vuonna 2013 presidentti Niinistö teki yhteensä 15 ulkomaanmatkaa, joista kuusi oli valtiovierailuita. Näiden lisäksi Niinistö matkusti työvierailuille sekä muille virallisille vierailuille Sveitsiin, Kiinaan, Ranskaan, Puolaan, Ruotsiin, Saksaan, Etelä-Afrikkaan ja kahdesti Venäjälle.


text: Vuonna 2014 presidentti Niinistö teki yhteensä 14 ulkomaanmatkaa, joista yksi oli valtiovierailu. Tämän lisäksi hän matkusti työvierailuille sekä muille virallisille vierailuille Alankomaihin, Islantiin, Isoon-Britanniaan, Italiaan, Libanoniin, Portugaliin, Ruotsiin, Saksaan, Sveitsiin, Ukrainaan, Yhdysvaltoihin ja kahdesti Venäjälle.


text: Vuonna 2015 presidentti Niinistö teki yhteensä 15 ulkomaanmatkaa, joista kolme oli valtiovierailuita. Näiden lisäksi hän matkusti työvierailuille sekä muille virallisille vierailuille Arabiemiraatteihin, Belgiaan, Kazakstaniin, Venäjälle, Yhdysvaltoihin, Turkkiin ja Ranskaan sekä kahdesti Ruotsiin ja kolmesti Saksaan.


text: Vuonna 2016 presidentti Niinistö teki yhteensä 16 ulkomaanmatkaa, joista yksi oli valtiovierailu. Lisäksi hän matkusti työvierailuille sekä muille virallisille vierailuille Belgiaan, Brasiliaan, Bulgariaan, Iraniin, Japaniin, Itävaltaan, Puolaan, Ruotsiin, Saksaan, Sveitsiin, Uruguayhin, Venäjälle ja kolmesti Yhdysvaltoihin.Vuonna 2017 presidentti Niinistö teki yhteensä 11 ulkomaanmatkaa, joista yksikään ei ollut luonteeltaan valtiovierailu. Sen sijaan hän matkusti työvierailuille sekä muille virallisille vierailuille Kazakstaniin, Norjaan ja Venäjälle sekä kahdesti Ruotsiin, Saksaan, Viroon ja Yhdysvaltoihin.


text: Vuonna 2018 presidentti Niinistö on tehnyt yhteensä kolmetoista ulkomaanmatkaa, joista yksi on ollut valtiovierailu. Sen lisäksi hän on matkustanut työvierailuille sekä muille virallisille vierailuille Georgiaan, Liettuaan, Puolaan, Ranskaan, Saksaan, Venäjälle, Viroon ja Yhdysvaltoihin sekä kahdesti Belgiaan ja Latviaan.


title: Jesi

text: Jesi on Keski-Italiassa Anconan maakunnassa sijaitseva kaupunki. Asukkaita kaupungissa on noin 40 000.


title: Jesi

text: Jesin vanhaa keskustaa ympäröivät linnoitusmuurit. Kaupungin nähtävyyksiä ovat Jesin oopperatalo, "Teatro Pergolesi" ja Pianettin palatsi, "Palazzo Pianetti".


title: Ningbon ja Zhoushanin satama

text: Ningbon ja Zhoushanin satama eli "Ningbo-Zhoushan satama" (, LOCODE: CN NGB, CN NBP tai CN ZOS ) on Kiinan itäosassa sijaitsevan Zhejiangin maakunnan kahden satamakaupungin, mantereen puoleisen yli seitsemän miljoonan asukkaan suurkaupunki Ningbon ja sen läheisen, noin miljoonan asukkaan saaristokaupunki Zhoushanin merisatamien yhdistämisen seurauksena toimintansa 1. tammikuuta 2006 aloittanut suursatama Itä-Kiinan meren rannalla. Laaja suursatama koostuu yli kahdestakymmenestä satama-alueesta.


title: Ningbon ja Zhoushanin satama

text: Satama on rahtimääränsä puolesta noussut maailman kaikkein suurimmaksi satamaksi vuonna 2012. Euroopan suurimman sataman eli Rotterdamin sataman laatimalla satamalistalla Ningbon ja Zhoushanin satama sijoittui vuosina 2009–2011 kokonaisrahtimääränsä puolesta jo maailmanlistan toiselle sijalle Shanghain sataman jälkeen. Kiinan merikuljetustilaston (China Shipping Database) mukaan satama olisi vuosien 2012 ja 2013 rahtitilastoissa ohittanut jo Shanghain sataman ja nousi 809,8 miljoonalla rahtitonnillaan maailman suurimmaksi satamaksi.


title: Viking (purjelaiva)

text: Viking on vuonna 1906 rakennettu purjelaiva. Tämä teräksestä rakennettu parkki kuului vuosina 1929–1950 ahvenanmaalaiselle Eriksonien varustamolle.


title: Viking (purjelaiva)

text: Marraskuussa 1946 "Viking" lähti purjehdukselle Vaasasta Etelä-Afrikan East Londonin kautta Australiaan, ja tällä purjehduksella matkusti 25 Suomen Lähetysseuran työntekijää East Londoniin ja sitten edelleen Lounais-Afrikkaan.


title: Viking (purjelaiva)

text: "Viking" on Göteborgissa hotellina.


title: Dracula on noussut haudastaan

text: Dracula on noussut haudastaan (myös Dracula nousee haudasta; ) on Freddie Francisin ohjaama brittiläinen kauhuelokuva vuodelta 1968. Elokuvan pääosissa ovat Christopher Lee kreivi Draculana ja Rupert Davies Ernest Mullerina. "Dracula on noussut haudastaan" on kolmas Hammer Film Productionsin Dracula-elokuva, jossa kreiviä näyttelee Christopher Lee. "Dracula on noussut haudastaan" oli Hammerin tuottoisin elokuva. "Dracula on noussut haudastaan" on luultavasti Hammerin vampyyrielokuvista kuuluisin.


title: Dracula on noussut haudastaan

text:
Kreivi Dracula (Christopher Lee) on maannut linnansa vallihaudassa jo vuoden päivät, mutta kyläläiset eivät vieläkään uskalla elää rauhallista ja normaalia elämää, sillä heidän mielestään vampyyrikreivin pahuus leijuu vielä vahvana kylän yllä. Paikalle saapuva monsignore Ernest Muller (Rupert Davies) väittää taikauskoa lapselliseksi hölynpölyksi, ja päättää lähteä manaamaan pahuuden Draculan linnasta. Mukaansa hän velvoittaa kylän pelokkaan papin (Ewan Hooper). Matkalla linnaan tapahtuu onnettomuus, jonka seurauksena kreivi herää jäisestä haudastaan. Alistettuaan papin palvelijakseen, hän päättää kostaa Mullerille linnansa häpäisemisen...
Elokuvan on käsikirjoittanut Anthony Hinds (nimellä John Elder) ja tuottanut Aida Young. Kreivi Draculan hahmo on Bram Stokerin samannimisestä romaanista vuodelta 1897.


title: Dracula on noussut haudastaan

text: "Dracula on noussut haudastaan" kuvattiin Technicolor-menetelmällä Pinewood Studiosilla Buckinghamshiren Iver Heathissa ja Elstree Studiosilla Lontoossa. Elokuva oli ensimmäinen Hammerin "Dracula", jota kuvattiin Lontoon Elstree Studiosilla.


title: Dracula on noussut haudastaan

text: Alun perin Terence Fisherin oli määrä ohjata elokuva, mutta hänen joutui jättäytymään pois sairastumisen takia. Freddie Francis korvasi Fisherin ohjaajana. Ewan Hooperin ääni on dubattu.


title: Dracula on noussut haudastaan

text: Elokuvalla on Rotten Tomatoes -sivustolla 79 prosentin "tuore"-arvosana, joka perustuu 14 arvosteluun.


title: Dracula on noussut haudastaan

text: "Dracula on noussut haudastaan" sai ensi-iltansa kotimaassaan Isossa-Britanniassa 7. marraskuuta vuonna 1968. Yhdysvalloissa elokuva pääsi teatterilevitykseen 6. helmikuuta vuonna 1969. "Draculan" levittäjänä toimi Warner Bros.-Seven Arts.


title: Dracula on noussut haudastaan

text: Suomessa elokuva ei päässyt teattereihin sen kieltämisen takia. Elokuvalle asetettiin "KK" (kokonaan kielletty) 7. tammikuuta vuonna 1969. Kiellon perusteena oli "mielenterveyden vahingoittuminen". Kielto kuitenkin kumottiin, ja "Dracula on noussut haudastaan" esitettiin televisiossa 25. kesäkuuta vuonna 1986.


title: Dracula on noussut haudastaan

text: Australiassa elokuva oli ensimmäinen Hammerin "Dracula"-elokuva, jonka sensorit hyväksyivät. Edelliset Hammerin "Draculat" "Dracula" (1958) ja "Dracula – pimeyden ruhtinas" (1966) kiellettiin. "Dracula on noussut haudastaan" -elokuvaa sensuroitiin hieman kun sitä esitettiin kolme viikkoa Sydneyn Capitol Theatressa tammikuussa vuonna 1970.


title: Dracula on noussut haudastaan

text: "Dracula on noussut haudastaan" on julkaistu DVD:lle vuonna 2004. Elokuva on julkaistu myös 6. marraskuuta vuonna 2007 Dracula-elokuvien "Dracula", "Dracula, paholaisen lähettiläs" ja "Draculan kosto" kanssa yhdessä neljän osan DVD-julkaisussa.


title: Tommy Godwin

text: Thomas Charles "Tommy" Godwin (5. marraskuuta 1920 Connecticut, Yhdysvallat – 3. marraskuuta 2012 Solihull) oli brittiläinen ratapyöräilijä ja olympiamitalisti.


title: Tommy Godwin

text: Godwin syntyi brittiläisille vanhemmille Yhdysvalloissa, missä hän eli 11-vuotiaaksi asti. Tämän jälkeen Godwin muutti vanhempineen takaisin Yhdistyneeseen kuningaskuntaan. Godwin voitti kaksi pronssimitalia Lontoon kesäolympialaisissa 1948: hän kuului Ison-Britannian 4 km:n takaa-ajojoukkueeseen, ja 1 000 metrin aika-ajossa hän taipui vain Ranskan Jacques Dupontille ja Belgian Pierre Nihant'lle.


title: Tommy Godwin

text: Godwin toimi Lontoon vuoden 2012 kesäolympialaisten lähettiläänä ja soihdunkantajana. Hän kuoli samana vuonna 3. marraskuuta Solihullissa 91-vuotiaana.


title: Tangshanin satama

text: Tangshanin satama (, LOCODE: CN TGS tai CN CFD tai CN JTG ) on Hebein maakunnan Tangshanin kaupungin suuri merisatama Keltaisenmeren Bohainmereksi kutsutun lahden rannassa. Satama sijaitsee rantakaistaleella Kiinan pääkaupunki Pekingistä linnuntietä noin 200-250 kilometriä itäkaakkoon. Satamaan kuuluu pääosin 2000-luvulla merenrantaa täyttämällä rakennettu uusi suuri satama-alue ("Caofeidian") ja pitempään satamana toiminut "Jingtangin satama" ().


title: Tangshanin satama

text: Rotterdamin sataman keräämien tilastojen mukaan Tangshan oli vuonna 2011 noussut jo maailman yhdeksänneksi suurimmaksi satamaksi 308,0 miljoonan tonnin kokonaisrahtimäärällä. Sataman rahdista suuri osa on irtotavaraa kuten hiiltä ja malmeja.


title: Tangshanin satama

text: Sataman kasvu on ollut erittäin nopeaa vuosina 2007-2012. Vuoden 2012 viiden ensimmäisen kuukauden jaksolta Tangshanin sataman rahtimäärä oli 148,95 miljoonaa tonnia, minkä kerrottiin kuvaavan 19,4 prosentin kasvua edellisvuoteen verrattuna.


title: Kenneth Bartholomew

text: Kenneth Eldred "Ken" Bartholomew (10. helmikuuta 1920 Leonard, Pohjois-Dakota – 9. lokakuuta 2012) oli yhdysvaltalainen pikaluistelija ja olympiamitalisti.


title: Kenneth Bartholomew

text: Bartholomew saavutti olympiahopeaa 500 metrillä Sankt Moritzissa 1948 ajalla 43,2. Hän jakoi hopeasijan maanmiehensä Robert Fitzgeraldin ja norjalaisen Thomas Bybergin kanssa.


title: Kenneth Bartholomew

text: Bartholomew kuoli 9. lokakuuta 2012, 92-vuotiaana.


title: Qinhuangdaon satama

text: Qinhuangdaon satama (, LOCODE: CN SHP) on Hebein maakunnan Qinhuangdaon kaupungin suuri merisatama Keltaisenmeren Bohainmereksi kutsutun lahden rannalla.


title: Qinhuangdaon satama

text: Rotterdamin sataman keräämien tilastojen mukaan Qinhuangdaon satama oli vuonna 2011 maailman kymmenenneksi suurin rahtisatama 287,0 miljoonan tonnin kokonaisrahtimäärällä.


title: Qinhuangdaon satama

text: Merkittävä osa sataman kautta kulkevasta rahdista on hiiltä, jota sataman kautta kulki yli 100 miljoonaa tonnia vuodessa.


title: Qinhuangdaon satama

text: Vuoden 2012 viiden ensimmäisen kuukauden jaksolta Qinhuangdaon sataman rahtimäärä oli 115,82 miljoonaa tonnia.


title: Shōchū

text: Shōchū () on japanilainen tislausmenetelmällä valmistettu viina. Se valmistetaan yleisimmin ohrasta, bataatista tai riisistä, mutta joskus harvemmin se voidaan tislata myös muista aineksista. Tyypillisesti shōchū on vahvuudeltaan 25 %, mutta useamman kerran tislattu variantti voi olla 35 %.


title: Shōchū

text: Maultaan se on vähemmän hedelmäinen kuin riisiviini, ja maku riippuu hyvin paljon tislauksessa käytetystä tärkkelyksestä. Juomaa on saatavilla yleisesti japanilaisissa valintamyymälöissä ja jopa automaateissa. Riisityyppisen shōchūn lisäksi Japanissa on olemassa okinawalainen pelkästään riisistä valmistettu viina awamori.


title: Shōchū

text: Shōchū on lähtöisin Kyūshūsta, mutta sitä valmistetaan ympäri Japania.


title: Denis Volodin

text: Denis Mihailovitš Volodin (, s. 11. heinäkuuta 1982 Kantalahti, Venäjän SNT, Neuvostoliitto) on venäläinen jalkapalloilija, jolla on myös Kazakstanin kansalaisuus.


title: Denis Volodin

text: Volodin on viimeksi edustanut Kazakstanin Superliigassa pelaavaa FK Atyrauta. Hän on ollut myös nimettynä Kazakstanin maajoukkueryhmään, mutta ei ole pelannut yhtään ottelua sen riveissä.


title: Denis Volodin

text: Suomessa Denis Volodin on pelannut MYPA:n, FC Jazzin ja TP-47:n joukkueissa yhteensä 71 Veikkausliigan ottelua vuosina 2000–2004. Kaudeksi 2005 hänellä oli sopimus FF Jaron kanssa. Se kuitenkin purettiin harjoitusottelussa tapahtuneet välikohtauksen vuoksi.


title: Brian J. Smith

text: Brian J. Smith (s. 12. lokakuuta 1981 Dallas, Texas) on yhdysvaltalainen näyttelijä. Hänen tunnetuin roolinsa on luutnantti Matthew Scottina televisiosarjassa "Stargate Universe".


title: Brian J. Smith

text: Smith syntyi Dallasissa, Texasin osavaltiossa. Hän vietti nuoruutensa Allenissa, Texasissa. Smith opiskeli aluksi teatteritaidetta Collin County Community Collegessa Planossa, Texasissa. Sen jälkeen hän muutti New Yorkiin, jossa jatkoi näyttämötaiteen opintoja Juilliard Schoolissa. Hän valmistui sieltä neljän opiskeluvuoden jälkeen vuonna 2007.


title: Brian J. Smith

text: Smith aloitti elokuvauransa esiintymällä indie-elokuvissa. Hän sai ensimmäinen roolinsa jo opiskeluaikanaan elokuvassa "Hate Crime" vuonna 2005. Sitten hänen uransa edistyi hitaasti. Vasta kaksi vuotta valmistumisensa jälkeen hän sai lisää roolitöitä. Vuonna 2009 hän esiintyi indie-elokuvissa "Red Hook" ja "The War Boys". Lisäksi hän vieraili yhdessä jaksossa televisiosarjassa "Kova laki" vuonna 2009.


title: Brian J. Smith

text: Vuonna 2009 Smith kiinnitettiin televisiosarjaan "Stargate Universe". Sarjaa esitettiin kahden tuotantokauden verran vuosina 2009–2011, kunnes se lopetettiin alhaisen suosion takia. Siitä huolimatta luutnantti Matthew Scottin rooli oli Smithin kansainvälinen läpimurto. "Stargate Universen" ohella hän esiintyi myös sen vuosina 2009–2010 esitetyssä sisarsarjassa "SGU Stargate Universe Kino".


title: Brian J. Smith

text: "Stargate Universen" jälkeen Smith sai muitakin rooleja merkittävissä televisiosarjoissa ja elokuvissa. Hänellä oli vuonna 2010 pieni rooli "Hercule Poirot" -televisiosarjaan kuuluvassa elokuvassa "Hercule Poirot: Idän pikajunan arvoitus". Vuonna 2011 hän esiintyi televisiosarjassa "Gossip Girl". Lisäksi hän näytteli televisioelokuvassa "Red Factions".


title: Brian J. Smith

text: Vuonna 2012 Smith vieraili sarjoissa "Kooma", "Warehouse 13" ja "Good Wife". Alustavasti on ilmoitettu, että vuonna 2013 hän vierailee "Defiance"-televisiosarjan jaksossa, joka julkaistaan Yhdysvalloissa huhtikuussa 2013. Smith esittää sarjassa NASA:n astronauttia, jonka luullaan kuolleen avaruusaseman räjähdyksessä, mutta tämä olikin selvinnyt hengissä onnettomuudesta.


title: Brian J. Smith

text: Elokuvien ohella Smith on esiintynyt myös näyttämöllä. Vuoden 2007 kesällä hän esiintyi New Yorkissa DR2-teatterissa Marissa Kaminin kirjoittamassa näytelmässä "The Fabulous Life of a Size Zero", jonka ohjasi Ben Rimalower. Myöhemmin hän on esiintynyt Broadwaylla näytelmässä "Come Back, Little Sheba".


title: Abu-Bakr al-Qirbi

text: Abu-Bakr Abdullah al-Qirbi (s. 1942 Al Bayda') on jemeniläinen poliitikko.


title: Abu-Bakr al-Qirbi

text: Al-Qirbi on koulutukseltaan lääkäri. Hän on suorittanut tutkinnon Edinburghin, Lontoon ja Liverpoolin yliopistoissa ja on useiden lääketieteellisten seurojen jäsen. Häneltä on ilmestynyt yli 30 tieteellistä julkaisua. Al-Qirbi on työskennellyt muun muassa Kanadassa Whalesin yliopiston professorina 1974–1978 ja Jemenissä Sanaan yliopiston vararehtorina 1982–1993. Vuosina 1993–1994 hän toimi Jemenin opetusministerinä. Vuonna 2001 hänestä tuli maansa ulkoministeri, jona hän toimi, kunnes Jemenin vallankumouksen aikana vuonna 2011 presidentti Ali Abdullah Saleh erotti koko hallituksen.


title: Abu-Bakr al-Qirbi

text: Al-Qirbi on naimisissa, ja hänellä on kaksi poikaa.


title: Hipaisu ikuisuutta

text: Hipaisu ikuisuutta on rap-artisti Seppo Lampelan "Steen1" -nimellä julkaistu pitkäsoitto. Monsp Recordsin kautta julkaistu albumi julkaistiin CD-versiona 30. marraskuuta 2012 ja vinyylinä 14. joulukuuta 2012. Albumin vinyyliversio sisältää lipukkeen, jolla albumin kappaleet voi ladata mp3-tiedostoina laillisesti internetistä.


title: Hipaisu ikuisuutta

text: Seppo Lampela aloitti Bassoradion keskustelupalstalla albumia käsittelevän keskustelun keväällä 2012. Lampela laittoi palstalle tilinumeronsa ja kirjoitti, että albumi tullaan julkaisemaan ilmaisena internetissä, mutta vasta kun hänen tililleen kertyy lahjoituksia 10 000 euroa. Julkaisutavan ideana oli Lampelan halu saada ihmiset ymmärtämään musiikkialbumien myynnin merkitys itse muusikolle. Poliisi kuitenkin keskeytti Lampelan rahankeruun, sillä kyseinen menetelmä rahan keräämiseksi on Suomessa rahankeräyslain vastainen. Lopulta albumi julkaistiin nykyisessä muodossaan loppusyksystä 2012. Lampelan tilille oli ehtinyt kertyä lahjoituksina kuitenkin noin tuhat euroa, ja kaikki rahaa lahjoittaneet saavat albumista erilaisen CD-R-version.


title: Oswalt Kolle

text: Oswalt Kolle (2. lokakuuta 1928 Kiel – 24. syyskuuta 2010 Amsterdam) oli saksalainen seksologi. Hän oli seksuaalikasvatuksen pioneeri ja haastoi elokuvissaan ja kirjoissaan konservatiivisen Konrad Adenauerin ajan tabuja.


title: Oswalt Kolle

text: Kolle varttui Frankfurtissa. Hän saavutti alun perin menestystä julkkiksia koskevalla journalismilla, mutta siirtyi seksuaalikasvatukseen. Hänen kirjojaan on käännetty 12 kielelle. Hänen elokuviensa joukossa on kaksiosainen "Rakkauden ihme – avioliiton sukupuolielämä" (1968). Kolle muutti Alankomaihin ja sai sen kansalaisuuden. Hänen työtään ovat kritisoineet kirkolliset piirit ja konservatiiviset poliitikot. Helmikuussa 2010 hän tuomitsi viimeisessä haastattelussaan piispa Walter Mixan tämän näkemyksestä, jonka mukaan seksuaalisella vallankumouksella oli osuutensa katolisen kirkon sisäisessä lasten hyväksikäyttöskandaalissa.


title: Oswalt Kolle

text: Kolle kertoi julkisesti vuonna 1997 olevansa biseksuaali. Hän oli 47 vuotta naimisissa Marlies Kollen kanssa, ja pari sai kolme lasta. Kolle palkittiin vuonna 2000 Magnus Hirschfeld -mitalilla.


title: André Chéron

text: André Chéron (25. syyskuuta 1895 Colombes, Ranska – 12. syyskuuta 1980 Leysin, Sveitsi) oli ranskalainen shakinpelaaja ja shakkitehtävien laatija sekä shakkikirjailija. Hänelle myönnettiin vuonna 1959 laadinnan kansainvälisen mestarin arvonimi samana vuonna, jolloin arvonimi perustettiin. Hän oli myös merkittävä loppupeliteoreetikko.


title: André Chéron

text: Nuoruudessaan Chéron muutti heikon terveytensä takia Sveitsiin.. Hän asui siellä sittemmin useita vuosia. Terveydentilansa vuoksi Chéron ei myöskään paljon pelannut shakkia, vaan keskittyi enimmäkseen shakkitehtävien laatimiseen. Pelaajana hän kuitenkin voitti Ranskan mestaruuden kolme kertaa (1926, 1927 ja 1929). Lisäksi hän edusti Ranskaa Lontoon shakkiolympialaisissa 1927. Amatöörien maailmanmestaruuskisoissa Haagissa vuonna 1928 hän sijoittui 16 pelaajan joukossa 9.:nneksi.


title: André Chéron

text: Chéron laati etupäässä lopputehtäviä, mutta myös joitakin mattitehtäviä. Hänen tuotantonsa määrä on yli 450, joista lopputehtäviä noin 400. Ansioistaan laatijana hänelle myönnettiin kansainvälisen tehtävämestarin arvonimi vuonna 1959. Lisäksi hän sai kansainvälisen tehtävätuomarin arvon 1957.


title: André Chéron

text: Lopputehtävien laatimisen ohella Chéron analysoi ja tutki systemaattisesti loppupeliä. Monet Chéronin laatimista lopputehtävistä ovat olennainen osa loppupelejä koskevaa teoriaa. Työnsä tuloksena hän julkaisi neliosaisen teoksen "Lehr- und Handbuch der Endspiele", jonka toinen laitos julkaistiin vuosina 1960–70. Alkuperäinen versio ranskaksi ilmestyi vuonna 1952. Teossarjaan oli kerätty liki kaikki tuonaikainen tietämys loppupeleistä sekä niihin liittyviä lopputehtäviä. Chéron käytti työssään lukuisia lähteitä, mutta sisällytti teoksiinsa myös runsaasti omaa materiaaliaan.


title: André Chéron

text:
Ratkaisu:
1. b8R+ Txb8
2. axb8R+ Kd6
3. c8R+ Ke6
4. d8R+ Lxd8
5. exd8R+ Kf6
6. g8R+ Txg8
7. hxg8R+ Kg6
8. f8R#


title: Fernando de Rojas

text: Fernando de Rojas (k. huhtikuussa 1541, Talavera de la Reina, Toledo) oli espanjalainen kirjailija. Hänet tunnetaan tiettävästi ainoaksi jääneestä teoksestaan "Celestina", jonka varhaisin versio julkaistiin vuonna 1499. Teosta pidetään usein espanjalaisen keskiajan viimeisenä ja renessanssin varhaisimpana teoksena. "Celestinaan" viitataan usein professori Marcelino Menéndez Pelayon sanoin merkittävimpänä espanjalaisena teoksena heti "Don Quijoten" jälkeen. Eurooppalaisesta kirjallisuudesta puhuttaessa se on toistuvasti rinnastettu muun muassa Shakespearen näytelmätuotantoon.


title: Fernando de Rojas

text: Fernando de Rojasin elämänvaiheet tunnetaan huonosti, vain muutamien vähäisten lähteiden pohjalta. Rojas syntyi juutalaisuudesta kristinuskoon kääntyneeseen perheeseen Toledon Montalbánissa. Hänen syntymäajastaan ei ole varmaa tietoa; lähteistä riippuen Rojasin syntymä ajoitetaan yleensä vuosien 1465-76]] väliselle ajalle. Aikalaisdokumenteissa Rojas mainitaan konversoksi, mutta ei tiedetä, tarkoitetaanko tällä nimenomaan Rojasin kääntymistä vai hänen sukunsa juutalaista alkuperää yleensä. Syntyperä ei välttämättä tarkoittanut estettä elämässä etenemiselle, ja Rojasin perhe oli ollut oikeutettu alhaisaateliseen hidalgon titteliin kolmen sukupolven ajan. Espanjan inkvisitio piti kuitenkin juutalaiskäännynnäisiä tarkasti silmällä, minkä vuoksi he olivat alituiseen alttiita salajuutalaisuussyytteille.


title: Fernando de Rojas

text: Rojas opiskeli lakia Salamancan yliopistossa, mistä hän valmistui vuoden 1498 tienoilla. Opiskeluaikanaan hän kirjoitti "Celestinan" varhaisimman version. Teos julkaistiin alun perin nimellä ""Comedia de Calisto y Melibea"". Seuraavaan painokseen Rojas muutti "comedian" (tässä yhteydessä merkityksessä "näytelmä") antiikin esikuvien mukaan "tragicomediaksi". Kansan suussa teosta alettiin piankin kutsua sen eniten mielenkiintoa herättävän henkilön, parittajana toimivan noita-akka Celestinan mukaan. Myöhemmissä painoksissa ryhdyttiin noudattamaan samaa käytäntöä. Teos käsittelee alkuperäisten nimihenkilöidensä välille kehittyvää rakkaussuhdetta. Alkupään usein alatyylinen komiikka saa teoksen mittaan yhä synkempiä sävyjä, kunnes tarina lopulta päättyy traagisesti.


title: Fernando de Rojas

text: 1500-luvun alkupuolella teoksesta julkaistiin lukuisia perättäisiä, täydentyviä painoksia. Alkuperäinen 16 näytöksen mittainen tarina laajeni lopulta 21-näytöksiseksi. Tyyliltään omintakeista "Celestinaa" on kuvailtu näytelmäksi, runonäytelmäksi, dialogimuotoiseksi romaaniksi, näytelmäromaaniksi; siitä on käytetty myös teoksen poikkeuksellista muotoa alleviivaten nimitystä "omalajinen" (ageneric). Vaikka teosta ei Rojasin elinaikana esitettykään, useimmat nykypäivän tutkijat luokittelevat sen pääasiallisesti näytelmäksi. "Celestina" oli luultavasti Rojasin ainoaksi jäänyt kaunokirjallinen teos. Sen vaikutus jälkimaailmaan on joka tapauksessa ollut huomattava.


title: Fernando de Rojas

text: Pian Rojasin valmistumisen jälkeen osa hänen sukulaisistaan joutui syytteisiin salajuutalaisuudesta. Monille juutalaiskäännynnäisille oli tuohon aikaan tyypillistä avioitua perinteisesti kristityksi tiedettyihin sukuihin, mutta Rojas vei poikkeuksellisesti vihille konversoperheen tyttären Leonor Álvarez de Montalbánin. Pari sai neljä poikaa ja kolme tytärtä.


title: Fernando de Rojas

text: Vuoden 1507 tienoilla Rojas perheineen muutti Talavera de la Reinan kaupunkiin, missä Rojas toimi lakimiehenä. Vuonna 1525 inkvisitio nosti syytteen salajuutalaisuudesta Rojasin appea vastaan, ja Rojas toimi tämän puolustusasianajajana. Hän onnistui voittamaan jutun inkvisitiota vastaan, ja syytteistä Álvaro de Montalbánia vastaan luovuttiin. 1530-luvulla Rojas valittiin Talavera de la Reinan kaupunginjohtajaksi. Hän toimi virassaan kuolemaansa saakka 1541. Rojasin testamentti paljastaa hänen keränneen laajan yksityiskirjaston. Tieteelliset teokset hän jätti perinnöksi lakimiehen uralle lähteneelle vanhemmalle pojalleen ja kaunokirjalliset hän testamenttasi vaimolleen; näistä tiedoista voidaan päätellä, että perheen sivistystaso oli ajan mittakaavassa erittäin hyvä.


title: Fernando de Rojas

text: "Celestina" kohosi suureen suosioon jo Rojasin elinaikana. 1500-luvun mittaan teoksesta otettiin ainakin 60 painosta, ja sille eri kirjoittajat laativat sille kuusi erilaista jatko-osaa. Yllättävää kyllä, teoksen seksuaalinen suorasukaisuus ja amoraalinen pessimismi eivät häirinneet Espanjan inkvisitiota, joka tyytyi ainoastaan siistimään teoksesta yksittäisiä papiston vastaisiksi miellettyjä kohtia.